Yehowa Ƒe Ŋkuɖodzinyawo Le Eteƒe | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexico Tokunɔgbe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Yehowa ƒe ŋkuɖodzinyawo le eteƒe, enana bometsilawo dzea nunya.”—PS. 19:8, NW.\nŊkuɖodzinya kawo tɔgbie Yehowa naa mí le Ŋɔŋlɔawo me?\nAleke Yehowa ƒe ŋkuɖodzinyawo ate ŋu akpe ɖe Kristotɔwo ŋu egbea?\nSusu kawo tae wòle be míaka ɖe Yehowa ƒe ŋkuɖodzinyawo dzi?\n1. Nyati kawo mee Mawu ƒe amewo dzrona edziedzi le kpekpeawo me, eye vi kae esia ɖena na mí?\nÐE WÒDZƆ kpɔ be esi nèle dzadzram ɖo ɖe Gbetakpɔxɔ Nusɔsrɔ̃ ŋu la, èbia ɖokuiwò be, ‘Ðe míesrɔ̃ nyati sia kpɔ oa?’ Ne ɣeyiɣi didi aɖee nye esia nèdea Yehowa Ðasefowo ƒe kpekpewo la, ke anɔ eme be ède dzesii be míedzroa nyati aɖewo me edziedzi. Míesrɔ̃a nu tso Mawu ƒe Fiaɖuƒea, tafea, nusrɔ̃lawɔwɔdɔa kpakple nɔnɔmewo abe lɔlɔ̃ kple xɔse ene ŋu zi geɖe le kpekpeawo me. Nyati siawo me dzodzro edziedzi kpena ɖe mía ŋu be míali ke le xɔse me eye míazu “nyadziwɔlawo, ke menye nyaselawo ko o.”—Yak. 1:22.\n2. (a) Nu kawoe Mawu ƒe ŋkuɖodzinyawo nyena zi geɖe? (b) Aleke Mawu ƒe sewo to vovo tso amegbetɔwo tɔwo gbɔe?\n2 Hebrigbe me ŋkɔnya si gɔme woɖe be “ŋkuɖodzinya” la nyea se kple ɖoɖo siwo Mawu naa eƒe amewo zi geɖe. Yehowa ƒe sewo kple ɖoɖowo le eteƒe, míate ŋu aɖo ŋu ɖe wo ŋu ɣesiaɣi. Womele abe amegbetɔwo ƒe se siwo ŋu wòle be woanɔ asi trɔm le enuenu be woasɔ ɖe ɣeyiɣia nu la ene o. Togbɔ be Mawu de se aɖewo le blema siwo dzi eƒe ame siwo li egbea megawɔna ɖo o hã la, menye esi nane gblẽ le se mawo ŋu tae o. Hakpala la gblɔ be: “Wò ɖaseɖiɖiwo [alo, ŋkuɖodzinyawo, NW] le dzɔdzɔe tegbee.”—Ps. 119:144.\n3, 4. (a) Nu kawoe Yehowa ƒe ŋkuɖodzinyawo nyena ɣeaɖewoɣi? (b) Vi kae wo dzi wɔwɔ aɖe na Israel viwo?\n3 Ðewohĩ ède dzesii be ɣeaɖewoɣi Yehowa ƒe ŋkuɖodzinyawo nyea nuxlɔ̃amewo. Mawu to eƒe nyagblɔɖilawo dzi xlɔ̃ nu Israel dukɔa zi geɖe. Le kpɔɖeŋu me, do ŋgɔ teti hafi Israel viwo naɖo Ŋugbedodonyigbaa dzi la, Mose xlɔ̃ nu wo be: “Mikpɔ nyuie, ne miagana miaƒe dzi naflu mi, eye miatrɔ asubɔ mawu bubuwo, eye miade ta agu na wo o; ne Yehowa magado dɔmedzoe ɖe mia ŋu . . . o.” (5 Mose 11:16, 17) Míekpɔe le Biblia me be Mawu na ŋkuɖodzinya geɖe eƒe amewo, si ɖe vi na wo.\n4 Zi geɖe la, Yehowa ɖoa ŋku edzi na Israel viwo be woavɔ̃ ye, woaɖo to ye, eye woakɔ yeƒe ŋkɔ ŋu. (5 Mose 4:29-31; 5:25, 26) Mawu do ŋugbe na wo be ne wowɔ ɖe yeƒe ŋkuɖodzinyawo dzi la, yeadudu yayra akɔ ɖe wo dzi.—3 Mose 26:3-6; 5 Mose 28:1-4.\nALE SI ISRAEL WƆ NU ÐE MAWU ƑE ŊKUÐODZINYAWO ŊU\n5. Nu ka tae Yehowa wɔ aʋa na Fia Xizkiya?\n5 Le Israel dukɔa ƒe ŋutinya katã me la, Mawu wɔ eƒe ŋugbedodowo dzi ɣesiaɣi. Le kpɔɖeŋu me, esime Asiria Fia Sanxerib ho ɖe Yuda ŋu be yeawɔ aʋa kple Fia Xizkiya la, Yehowa ɖo eƒe dɔla ɖa enumake be wòaxɔ na eƒe amewo. Le zã ɖeka ko me Mawu ƒe dɔlaa wu “ŋutsu kalẽtɔwo katã” le Asiriatɔwo ƒe asaɖaa me, eye wòle na Sanxerib be wòatrɔ ayi aƒe kple ŋukpe gã. (2 Kron. 32:21; 2 Fia. 19:35) Nu ka tae Mawu wɔ aʋa na Fia Xizkiya? Elabena “[Xizkiya ku] ɖe Yehowa ŋu, eye mete ɖa le eŋu o, eye wòlé Yehowa ƒe [sewo] . . . me ɖe asi.”—2 Fia. 18:1, 5, 6.\nYehowa ƒe ŋkuɖodzinyawo ʋã Yosiya wògbugbɔ ɖo tadedeagu vavãtɔ anyi (Kpɔ memama 6)\n6. Aleke Fia Yosiya ɖee fia be yeka ɖe Yehowa dzi?\n6 Ame bubu si wɔ ɖe Yehowa ƒe sewo dzie nye Fia Yosiya. Tso esime wònye ɖevi si xɔ ƒe enyi pɛ ko la, “ewɔ nu si dze Yehowa ŋu . . . Medze ɖe ɖusi alo mia me o.” (2 Kron. 34:1, 2) Yosiya ɖee fia be yeka ɖe Yehowa dzi bliboe esi wòɖe legbawo ɖa le anyigba la dzi eye wògbugbɔ ɖo tadedeagu vavãtɔ anyi. Afɔ si Yosiya ɖe la na Yehowa yra eya kple dukɔ bliboa siaa.—Mixlẽ 2 Kronika 34:31-33.\n7. Nu kae dzɔna ne Israel viwo do toku Yehowa ƒe ŋkuɖodzinyawo?\n7 Gake nublanuitɔe la, menye ɣesiaɣie Mawu ƒe dukɔa ɖo dzi ɖe Yehowa ƒe ŋkuɖodzinyawo ŋu o. Wosẽ to zi geɖe le ƒe alafa geɖe mawo katã me. Zi geɖe ne woƒe xɔse gbɔdzɔ la, apostolo Paulo ƒe nya siawo sɔna ɖe woƒe nɔnɔmea nu, be wozua ame siwo “nufiafia ƒe ya sia ya ƒona yina gaƒona gbɔna.” (Ef. 4:13, 14) Eye abe ale si wogblɔe ɖi ene la, ɣesiaɣi si wodo toku Mawu ƒe ŋkuɖodzinyawo la, wokpɔa emetsonu gbegblẽwo.—3 Mose 26:23-25; Yer. 5:23-25.\n8. Nu kae míate ŋu asrɔ̃ tso Israel viwo ƒe kpɔɖeŋua me?\n8 Mɔ ka nue Israel viwo ƒe kpɔɖeŋua ate ŋu aɖe vi na mí le? Abe woawo ene la, Mawu naa aɖaŋuɖoɖo kple nuxlɔ̃ame esubɔla siwo li egbea hã. (2 Pet. 1:12) Mawu ƒe Nya si tso gbɔgbɔ me la ɖoa ŋku nuwo dzi na mí ɣesiaɣi si míexlẽe. Esi tiatiawɔblɔɖe le mía si ta la, míate ŋu atiae be míawɔ Yehowa ƒe mɔfiamewo dzi loo alo awɔ nu si míawo ŋutɔwo míesusu be esɔ. (Lod. 14:12) Mina míadzro susu siwo ta míate ŋu aka ɖe Yehowa ƒe ŋkuɖodzinyawo dzi la me ahakpɔ ale si wo dzi wɔwɔ aɖe vi na míi ɖa.\nÐO TO MAWU NE NÀNƆ AGBE\n9. Esi Israel viwo nɔ gbea dzi la, aleke Yehowa ka ɖe edzi na wo be yeli kpli wo?\n9 Esi Israel viwo dze woƒe mɔzɔzɔ si va xɔ ƒe 40 gɔme la, Yehowa medo ŋgɔ ɖe ale si tututu wòafia mɔ wo, akpɔ wo ta ahanyi wo le “gbegbe gã dziŋɔ” ma dzi la me na wo o. Ke hã ewɔ nu vovovo siwo ɖo kpe edzi be woate ŋu aka ɖe ye kple yeƒe mɔfiamewo dzi. Esi Yehowa nɔ Israel viwo kplɔm to gbegbe gã dziŋɔ ma la, ezã alilikpo dodo le ŋkeke me, eye wòna alilikpoa klẽna na wo le zã me tsɔ ɖo ŋku edzi na wo be yeli kpli wo. (5 Mose 1:19; 2 Mose 40:36-38) Ekpɔ woƒe nuhiahiã veviwo hã gbɔ na wo. “Woƒe avɔwo medo xoxo o, eye woƒe afɔwo mete o.” Nyateƒee, “naneke mehiã wo o.”—Neh. 9:19-21.\n10. Aleke Yehowa le mɔ fiam eƒe amewo egbea?\n10 Mawu subɔla siwo li egbea hã le xexe yeye si me dzɔdzɔenyenye anɔ la ƒe agbo nu. Ðe míeka ɖe edzi bliboe be Yehowa le nu sia nu si míehiã ale be míate ŋu atsi agbe le “xaxa gã” si gbɔna me la nam mía? (Mat. 24:21, 22; Ps. 119:40, 41) Ele eme baa be menye alilikpo dodo alo alilikpo si le keklẽm ye Yehowa tsɔ le mɔ fiam mí yina xexe yeyea me o ya. Gake ele eƒe habɔbɔa zãm le ŋkuɖodzinya siwo tututu míehiã la nam mí be míayi edzi anɔ ŋudzɔ. Le kpɔɖeŋu me, wodea dzi ƒo na mí ɣesiaɣi be míatu míaƒe gbɔgbɔmenyenye ɖo to ɖokuisi Biblia xexlẽ, Ƒometadedeagu fiẽsi ƒe ɖoɖoa, kpakple kpekpewo kple gbeadzi dede edziedzi me. Ðe míewɔ tɔtrɔ siwo hiã ale be míawɔ ɖe mɔfiame siawo dzi pɛpɛpɛa? Esia wɔwɔ ana míatu xɔse sẽŋu si akpe ɖe mía ŋu míatsi agbe age ɖe xexe yeyea me la ɖo.\nYehowa ƒe ŋkuɖodzinyawo ʋãa mí be míana míaƒe Fiaɖuƒe Akpatawo nanɔ dedie (Kpɔ memama 11)\n11. Mɔ kawo nue Mawu ɖee fia le be yetsɔa ɖe le eme na mí?\n11 Mawu ƒe habɔbɔa ganaa mɔfiame siwo kpena ɖe mía ŋu míewɔa nyametsotso nyuiwo le míaƒe gbe sia gbe gbenɔnɔ me la mí. Le kpɔɖeŋu me, wodea dzi ƒo na mí be nukpɔsusu nyui nanɔ mía si ku ɖe ŋutilãmenuwo ŋu eye míagato ŋku gã o, ale be míagatsi dzimaɖi fũu akpa le agbe me o. Míexɔa mɔfiamewo ku ɖe awudodo kple dzadzraɖo, modzakaɖeɖe nyui siwo míate ŋu atia kple suku agbɔsɔsɔme si sɔ be míade ŋu. Eye gabu ŋkuɖodzinya siwo wonaa mí ku ɖe nu siwo míawɔ be míanɔ dedie le míaƒe aƒewo, míaƒe ʋuwo kple míaƒe Fiaɖuƒe Akpatawo me, kpakple ale si míadzra ɖo ɖe nudzɔdzɔ kpatawo ŋu la ŋuti kpɔ. Mɔfiame nyui mawo ɖee fia be Mawu tsɔa ɖe le míaƒe dedienɔnɔ me.\nŊKUÐODZINYAWO KPE ÐE KRISTOTƆ GBÃTƆWO ŊU WOWƆ NUTEƑE\n12. (a) Nu ka ŋue Yesu ƒo nu tsoe na eƒe nusrɔ̃lawo enuenu? (b) Ðokuibɔbɔ ƒe kpɔɖeŋu kae tsi susu me na Petro, eye nu kae míesrɔ̃ tso Yesu ƒe kpɔɖeŋua me?\n12 Le ƒe alafa gbãtɔ me la, woɖoa ŋku nya veviwo dzi na Mawu ƒe amewo edziedzi. Yesu ƒo nu na eƒe nusrɔ̃lawo enuenu tso ale si ɖokuibɔbɔ le vevie ŋu. Ke hã, ewɔ nu si yi ŋgɔ wu egbɔgblɔ na wo ko be ɖokuibɔbɔ le vevie—eɖo eƒe kpɔɖeŋu ɖi na wo. Le Yesu ƒe anyigbadzinɔnɔ ƒe zã mamlɛtɔ me la, eƒo apostoloawo nu ƒu na Ŋutitotoŋkekenyuia ɖuɖu. Esi Yesu ƒe apostoloawo nɔ nua ɖum la, etso le nuɖukplɔ̃a ŋu eye wòklɔ woƒe afɔwo—esia nye subɔvi ƒe dɔ. (Yoh. 13:1-17) Womeŋlɔ ɖokuibɔbɔ ŋuti nufiame sia be gbeɖe o. Ƒe 30 sɔŋ megbe la, apostolo Petro si hã nɔ nuɖukplɔ̃a ŋu la ɖo aɖaŋu na haxɔsetɔwo ku ɖe ɖokuibɔbɔ ŋu. (1 Pet. 5:5) Ele be Yesu ƒe kpɔɖeŋua naʋã mí katã be míabɔbɔ mía ɖokui ne míele nu wɔm kple mía nɔewo.—Flp. 2:5-8.\n13. Nɔnɔme vevi kae Yesu fia eƒe nusrɔ̃lawo be ehiã vevie be woatu ɖo?\n13 Nu vevi bubu si ŋu Yesu ƒo nu le na eƒe nusrɔ̃lawo zi geɖe ye nye ale si wòhiã be xɔse sẽŋu nanɔ wo si. Gbe ɖeka esi nusrɔ̃lawo mete ŋu nya gbɔgbɔ vɔ̃ do goe le ŋutsuvi aɖe me o la, wobia Yesu be: “Nu ka ŋuti míawo ya míete ŋu nyae do goe o?” Yesu ɖo eŋu na wo be: “Xɔse ʋɛ si le mia si tae. Elabena vavã mele egblɔm na mi be: Ne xɔse le mia si de [sinapi] atiku sue . . . ƒe lolome nu la, . . . naneke mate ŋu awu wɔwɔ na mi o.” (Mat. 17:14-20) Le Yesu ƒe subɔsubɔdɔa katã me la, efia eƒe nusrɔ̃lawo be ele vevie be xɔse nanɔ wo si. (Mixlẽ Mateo 21:18-22.) Ðe míedea takpekpe suewo kple gãwo kpakple Kristotɔwo ƒe kpekpe siwo katã ƒe ɖoɖo wowɔ na mí ale be míado ŋusẽ míaƒe xɔsea? Menye kpekpe siwo doa dzidzɔ na mí koe wonye o, ke woʋua mɔnukpɔkpɔwo ɖi na mí hã be míaɖee afia be míeɖoa ŋu ɖe Yehowa ŋu.\n14. Nu ka tae wòle vevie egbea be míalɔ̃ mía nɔewo abe ale si Kristo lɔ̃ mí ene?\n14 Kristotɔwo Ƒe Hela Ŋɔŋlɔawo me yɔ fũu kple ŋkuɖodzinyawo ku ɖe ale si wòhiã be míalɔ̃ mía nɔewoe ŋu. Yesu gblɔ be sedede gãtɔ eveliae nye be: “Nàlɔ̃ hawòvi abe wò ŋutɔ ɖokuiwò ene.” (Mat. 22:39) Yesu dadavi Yakobo hã yɔ lɔlɔ̃ be “fiasedede la.” (Yak. 2:8) Apostolo Yohanes gblɔ be: “Lɔlɔ̃tɔwo, menye se yeye ŋlɔm mele ɖo ɖe mi o, ke se xoxo, si le mia si tso gɔmedzedzea me ke la boŋ ye. . . . Megale se yeye ŋlɔm na mi ake.” (1 Yoh. 2:7, 8) Nu kae nye “se xoxo” si ŋu Yohanes nɔ nu ƒom tsoe? Eyae nye lɔlɔ̃ ƒe se si wode na mí. Enye “se xoxo” le susua nu be Yesu de se sia ƒe gbogbo aɖewo do ŋgɔ, “tso gɔmedzedzea me.” Gake eganye “se yeye” hã le susua nu be ahiã be nusrɔ̃lawo naɖe ɖokuitsɔtsɔsavɔ ƒe lɔlɔ̃ afia le mɔ yeyewo nu. Ðe mí Kristotɔ siwo li egbea míekpɔa ŋudzedze ɖe nuxlɔ̃ame siwo wonaa mí be míatsri ɖokuitɔdidi ƒe gbɔgbɔ si xɔ aƒe ɖe xexe sia me, si ate ŋu ana lɔlɔ̃ si le mía si na mía haviwo nu natsi la ŋu oa?\n15. Susu vevi ka tae Yesu va anyigba dzi ɖo?\n15 Yesu tsɔ ɖe le eme na amewo vevie. Míekpɔ esia esi lɔlɔ̃ ʋãe wòda dɔ na dɔnɔwo eye wòfɔ ame kukuwo ɖe tsitre. Gake menye dɔdada na amewoe nye susu vevitɔ si ta Yesu va anyigba dzi ɖo o. Eƒe gbeƒãɖeɖe kple nufiafiadɔa ye ɖe vi na amewo geɖe wu. Le mɔ ka nu? Le kpɔɖeŋu me, ame siwo Yesu da dɔ na alo fɔ ɖe tsitre le ƒe alafa gbãtɔ me la tsi eye woku le ɣeyiɣi aɖe megbe, gake mɔnukpɔkpɔ asu ame siwo se gbedeasi si wòɖe gbeƒãe hewɔ edzi la si be woakpɔ agbe mavɔ.—Yoh. 11:25, 26.\n16. Aleke gbegbe Fiaɖuƒegbeƒãɖeɖe kple nusrɔ̃lawɔwɔdɔa keke ta egbeae?\n16 Gbeƒãɖeɖedɔ si gɔme Yesu dze le ƒe alafa gbãtɔ me la keke ta fifia wu ɣeyiɣi bubu ɖe sia ɖe. Yesu ŋutɔe de dɔ asi na eƒe nusrɔ̃lawo be: “Miheyi ɖawɔ dukɔwo katã me tɔwo woanye nusrɔ̃lawo.” (Mat. 28:19) Ɛ̃, nusrɔ̃laawo wɔ dɔ sia, eye míawo hã míele edzi! Yehowa Ðasefo miliɔn adre kple edzivɔ le gbeƒã ɖem Mawu Fiaɖuƒe ŋuti nya nyuia dzonɔamemetɔe le dukɔ siwo wu 230 me, eye wole Biblia srɔ̃m kple ame miliɔn geɖe. Gbeƒãɖeɖedɔ sia hã nye kpeɖodzi be míele ŋkeke mamlɛawo me.\nÐO ŊU ÐE YEHOWA ŊU EGBEA\n17. Aɖaŋu kae Paulo kple Petro ɖo na Kristotɔwo?\n17 Edze ƒãa be ŋkuɖodzinyawo do ŋusẽ Kristotɔ gbãtɔwo ƒe xɔse. Esi apostolo Paulo nɔ gaxɔ me le Roma la, egblɔ na Timoteo be: “Yi edzi nàlé nya nyuitɔwo, siwo nèse le gbɔnye . . . la ƒe kpɔɖeŋu me ɖe asi.” (2 Tim. 1:13) Aleke gbegbe nya mawo anya de dzi ƒo na Timoteo ye nye esi! Esi apostolo Petro de dzi ƒo na haxɔsetɔwo be woatu nɔnɔme nyuiwo abe dzidodo, nɔvilɔlɔ̃ kple ɖokuidziɖuɖu ene ɖo vɔ la, egblɔ kpee be: “Manɔ klalo ɣesiaɣi be maɖo ŋku nu siawo dzi na mi, togbɔ be mienya wo, eye mieli ke sesĩe le nyateƒe . . . la me hã.”—2 Pet. 1:5-8, 12.\n18. Aleke Kristotɔ siwo nɔ anyi le ƒe alafa gbãtɔ me bu ŋkuɖodzinyawoe?\n18 Enye nyateƒe be agbalẽ siwo Paulo kple Petro ŋlɔ ɖo ɖe hameawo la me nyawo de sɔsɔ ge kple “nya siwo nyagblɔɖila kɔkɔeawo gblɔ do ŋgɔ” ya. (2 Pet. 3:2) Gake ɖe mɔfiame mawo sese ti to me na nɔvi siwo nɔ anyi le ƒe alafa gbãtɔ mea? Kura o, elabena ɖe wòɖo kpe lɔlɔ̃ si le Mawu si na wo la dzi na wo boŋ, eye esia kpe ɖe wo ŋu ‘woyi edzi tsi le mía Aƒetɔ kple Ðela Yesu Kristo ƒe amenuveve kple sidzedze la me.’—2 Pet. 3:18.\n19, 20. Nu ka tae wòle be míaka ɖe Yehowa ƒe ŋkuɖodzinyawo dzi, eye aleke esia wɔwɔ aɖe vi na míi?\n19 Egbea susu geɖewo li siwo ta wòle be míaka ɖe Yehowa ƒe ŋkuɖodzinya siwo le eƒe Nya, Biblia, si medoa kpo emevava o me la dzi. (Mixlẽ Yosua 23:14.) Woŋlɔ ale si Mawu wɔ nu ɖe amegbetɔ madeblibowo ŋu le ƒe akpe geɖe siwo va yi me la ɖe eme be wòaɖe vi na mí. (Rom. 15:4; 1 Kor. 10:11) Míekpɔe be Biblia me nyagblɔɖiwo le eme vam. Míate ŋu atsɔ nyagblɔɖiwo asɔ kple ŋkuɖodzinya siwo wogblɔ na mí do ŋgɔ. Le kpɔɖeŋu me, ame miliɔn geɖe le zi nyem ɖe Yehowa ƒe tadedeagu dzadzɛa ŋu abe ale si tututu wogblɔe ɖi be adzɔ “le ŋkeke mlɔeawo me” ene. (Yes. 2:2, 3) Ale si nɔnɔmeawo le gbegblẽm ɖe edzi le xexea me hã nye Biblia me nyagblɔɖiwo me vava. Eye abe ale si míegblɔe do ŋgɔ ene la, gbeƒãɖeɖedɔ si le ta kekem ɖe edzi fifia le xexea me godoo la hã nye Yesu ƒe nyawo me vava tẽe.—Mat. 24:14.\n20 Mía Wɔla la ɖee fia be yenye ame si ŋu míate ŋu aɖo ŋu ɖo bliboe. Ðe míena eƒe ŋkuɖodzinyawo le vi ɖem na mí bliboea? Ele vevie be míaɖo dzi ɖe eƒe ŋkuɖodzinyawo ŋu. Ema tututue Nɔvinyɔnu Rosellen wɔ. Egblɔ be: “Esi meva nɔ dzi ɖom ɖe Yehowa ŋu bliboe la, eme va kɔ nam nyuie wu be eléam ɖe te eye wòdoa ŋusẽm lɔlɔ̃tɔe.” Neva eme be míawo hã míaxɔ Yehowa ƒe ŋkuɖodzinyawo, awɔ wo dzi, be wòaɖe vi na mí.


Nya kae Biblia gblɔ tso ga ŋu? Ðe ga trɔ wò nɔnɔmea?\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Oromo Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nAMEWO gblɔna be, “Gae nye ame.” Nyateƒenya aɖe dze le nya ma me. Elabena gae míetsɔna ƒlea nuɖuɖu, awu, xea xɔfe loo alo tsɔ tua xɔe. Gaŋutinunyala aɖe gblɔ be: “Ga wɔa akpa vevi aɖe le amegbetɔwo ƒe agbe me, ne womagazã ga atsɔ aƒle nuwo azɔ o la, tɔtɔ gã aɖe ava, eye aʋa adzɔ le ɣleti ɖeka ko me.”\nKe hã, seɖoƒe li na nu si ga ate ŋu awɔ. Aƒetɔ Arne Garborg si nye Norwaytɔwo ƒe hakpanyaŋlɔla aɖe gblɔ be: “Ne ga le asiwò la, àte ŋu aƒle nuɖuɖu, ke menye nu si ana nuɖuɖu nadzro wò o; àte ŋu aƒle atike, ke menye lãmesẽ o; àte ŋu aƒle abati si dzi woɖo nu bɔbɔewo ɖo, ke menye alɔ̃dɔdɔ o; àte ŋu aƒle sidzedze, ke menye nunya o; àte ŋu aƒle nu siwo nya kpɔ, ke menye ɖekadzedze alo tugbedzedze o; àte ŋu aƒle atsyɔ̃, ke menye vividoɖeameŋu o; àte ŋu aƒle dzidzɔdonamenuwo, ke menye dzidzɔ o; àte ŋu aƒle xɔlɔ̃wo, ke menye xɔlɔ̃ vavãwo o; àte ŋu aƒle subɔviwo, ke menye nuteƒewɔwɔ o.”\nNe susu nyui le ame si ɖe ga ŋu la, abu ga be enye nu si akpe ɖe ye ŋu yeakpɔ yeƒe nuhiahiãwo gbɔ, ke eƒe taɖodzinu manye be yeazu gatɔ o, eye esia ana wòakpɔ dzidzeme le agbe me. Biblia xlɔ̃ nu be: “Nu vɔ̃ɖi ƒomeviwo katã ƒe ke ɖekae nye galɔlɔ̃, eye esi ame aɖewo ti lɔlɔ̃ sia yome la . . . wotsɔ vevesese geɖe ŋɔ wo ɖokuiwo flofloflo.”—1 Timoteo 6:10.\nDe dzesii be galɔlɔ̃ ye hea vevesese vanɛ ke menye ga ŋutɔ o. Le nyateƒe me la, galɔlɔ̃ vivivo ate ŋu ade dzre xɔlɔ̃wo kple ƒometɔwo dome. Bu eƒe kpɔɖeŋu aɖewo ŋu kpɔ.\nDaniel: * “Tsã la, mebua xɔ̃nye Thomas be enye ame nyui si ɖia anukware. Nya aɖeke meɖo nye kpli dome kpɔ o va se ɖe esime medzra nye ʋu xoxoa nɛ. Menya be naneke megblẽ le ʋua ŋu o. Eya ta elɔ̃ míede asi agbalẽ te be yematrɔ ʋua vɛ nam ne nane va gblẽ le eŋu o. Ʋua va gblẽ le ɣleti etɔ̃ megbe. Thomas se le eɖokui me be metafa ye, eye wòdo dziku hegblɔ nam be matrɔ yeƒe ga na ye. Eƒe nuwɔnawo wɔ nuku nam ŋutɔ! Esi medi be maɖe nu me nɛ la, ɖeko wòdo dziku ɖe edzi hetsɔ dzre kpem. Esi ga ƒe nya va ɖo nye kplii dome la, meganye Thomas fatu si menya la azɔ o.”\nEsin: “Nye kple Nesrim koe wodzi. Nye kplii dome nɔ nyuie, eye meva susu me nam kpɔ be ga ava gblẽ nye kplii dome o. Gake nu ma tututue va dzɔ. Hafi mía dzilawo naku la, wogblẽ domenyinu sue aɖe si nye ga ɖi na mí, eye woŋlɔe ɖi be míamae sɔsɔe. Gake nɔvinyenyɔnua medi be yeawɔ ɖe mía dzilawo ƒe didiawo dzi o, eye wòdi be yeaxɔ gaa ƒe akpa gãtɔ. Esi megbe hegblɔ be míawɔ ɖe mía dzilawo ƒe didia dzi la, edo dziku ɖe ŋunye vevie. Eye wòlém ɖe dɔme va se ɖe egbe.”\nGA KPLE NAZÃBUBU\nSusu gbegblẽ si anɔ ame si ɖe ga ŋu ate ŋu awɔe be wòanɔ nazã bum ɖe ame bubuwo ŋu. Le kpɔɖeŋu me, gatɔwo ate ŋu asusu be kuviawɔwɔ gbɔe wòtso be ame dahewo ɖo ko. Eye ame siwo si ga mele o hã ate ŋu aƒo nya ta bɔbɔe be gatɔwo tia ŋutilãmenuwo yome loo alo wonye ŋuklẽlawo. Leanne nye ƒewuivi si tso ƒome aɖe si dzi nu de la me, eye amewo bua nazã ɖe eŋu nenema. Egblɔ be:\nAɖaŋu si Biblia ɖo ku ɖe ga ŋu la wɔa dɔ egbea abe ale si wònɔ le ɣeyiɣi si me woŋlɔe la ene\n“Amewo buam be gatɔe fofonye nye. Eye amewo gblɔna nam zi geɖe be: ‘Wò ya ne nane hiã wò la ɖeko nàbia fofowò ko wò asi kae,’ alo ‘Míeɖe kuku ga mele míawo ya si míaƒle ʋu gawo abe wò ƒomea ene o.’ Meva gblɔ na xɔ̃nyewo mlɔeba be woadzudzɔ nya mawo gbɔgblɔ, eye meɖe eme na wo be woƒe nya mawo tena ɖe dzinye. Nyemedi be woanyam be menye gatɔ o, ke boŋ ame si nyoa dɔme na amewo.”\nBiblia metsi tsitre ɖe ga ŋu loo alo ƒo nu tsi tre ɖe ame siwo si ga geɖe le la ŋu o. Nyateƒeae nye be menye ga agbɔsɔsɔ si le ame sie nye nyaa o, ke boŋ nɔnɔme si anɔ ame si ɖe ga ŋu alo ga si gbegbe ame adi be wòasu ye sie nye nyaa. Biblia ɖo aɖaŋu si sɔ ku ɖe ga ŋu, eye aɖaŋuɖoɖo ma wɔa dɔ egbea abe ale si wònɔ le ɣeyiɣi si me woŋlɔe ene. Bu kpɔɖeŋu siwo gbɔna ŋu kpɔ.\nBIBLIA GBLƆ BE: “Mèganɔ hloloe tsom atraɖii be yeakpɔ kesinɔnu o.”—Lododowo 23:4.\nAgbalẽ aɖe si nye Ðokuiŋudzedze Si Xɔ Aƒe Ðe Afi Sia Afi (si le Eŋlisigbe me) gblɔ be: “Ele bɔbɔe be tagbɔdɔ naɖe fu na ame siwo tia ga yome, eye woléa dɔ geɖewo abe vemewɔabi, dzimevee kple taɖuame ene, eye ele bɔbɔe hã be woaƒo wo ɖokuiwo ɖe aha geɖe nono kple atike vɔ̃ɖiwo zazã me. Edze kɔtɛ be agbagbadzedze be woazu gatɔ naa ame va zua nublanuitɔ boŋ.”\nBIBLIA GBLƆ BE: “Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu.”—Hebritɔwo 13:5.\nAme si kpɔa ŋudzedze ɖe nu siwo le esi ŋu kura gɔ̃ hã ate ŋu atsi dzimaɖi ɖe ga ŋu ɣeaɖewoɣi, ke hã enya nu siwo le vevie wu le agbe me si wɔe be metsia dzimaɖi fũu akpa o. Le kpɔɖeŋu me, ne ga dome gblẽ nɛ la, mawɔ nu alo afa konyi wòagbɔ eme o. Ke boŋ adze agbagba asrɔ̃ apostolo Paulo ƒe nɔnɔme, ame si gblɔ be: “Menya ale si nu hiãa ame, eye menya ale si nu bɔna ɖe ame si. Le nu sia nu kple nɔnɔme ɖe sia ɖe me la, mesrɔ̃ nu ɣaɣla sia be, manya ale si woɖia ƒo kple ale si dɔ wua ame, ale si nu bɔna ɖe ame si kple ale si nu hiãa ame.”—Filipitɔwo 4:12.\nBIBLIA GBLƆ BE: “Ame si le dzi ɖom ɖe eƒe kesinɔnuwo ŋu la adze anyi.”—Lododowo 11:28.\nNumekulawo de dzesii be ga koŋue hea dzre dea srɔ̃tɔwo dome si nana be wova gbea wo nɔewo. Gakuxiwo hã nye nu siwo ta amewo wua wo ɖokuiwo ɖo la dometɔ ɖeka. Le ame aɖewo gome la, ga le vevie na wo wu srɔ̃ɖetam si woka, alo ele vevie na wo wu woƒe agbe kura gɔ̃ hã! To vovo na ema la, ame siwo si susu nyui le ɖe ga ŋu medaa woƒe mɔkpɔkpɔ ɖe ga dzi o. Ke boŋ wokpɔa nunya si le Yesu ƒe nya siawo me la dzea sii. Egblɔ be: “Ne nu gbogbo aɖewo le ame si hã la, nu siawo mana agbee o.”—Luka 12:15.\nALEKE NÈBUA GAE?\nÐokuimedzodzro nyuie ate ŋu akpe ɖe ŋuwò nàkpɔ ale si wòhiãe be susu nyui nanɔ asiwò ɖe ga ŋu. Le kpɔɖeŋu me, bia nya siwo gbɔna la ɖokuiwò.\nÐe wòdzroam be mage ɖe mazu-kesinɔtɔ-kaba ƒe ɖoɖowo mea?\nÐe wòsesẽna nam be maʋu asime faa ana ga amewoa?\nAme siwo lɔ̃a nuƒoƒo tso ga kple nu siwo le wo si ŋu ye medina be madze xɔ̃e?\nÐe medaa alakpa alo toa mɔ manyomanyo bubuwo dzi be makpɔ gaa?\nÐe ga naa mesena le ɖokuinye me be menye ame ŋkutaa?\nÐe menɔa ga ŋu bum ɣesiaɣia?\nÐe nɔnɔme si le asinye ɖe ga ŋu la le nu gblẽm le nye lãmesẽ kple nye ƒomegbenɔnɔ ŋua?\nNyo dɔme na amewo nàna nu wo faa\nNe èɖo nyabiase siawo dometɔ aɖe ŋu be ɛ̃ la, ekema dze agbagba ɖe sia ɖe nàgbe nu le ŋutilãmenudidi ƒe susu kple eŋuti tetekpɔwo gbɔ. Ƒo asa na hadede kple ame siwo tsɔ ga kple nunɔamesiwo ɖo nɔƒe gbãtɔ le agbe me. Ke boŋ de ha kple ame siwo léa agbe nyui nɔnɔ ƒe dzidzenu kɔkɔwo me ɖe asi.\nMègaɖe mɔ galɔlɔ̃ naƒo ke ɖe to le wò dzi me o. Ke boŋ susu nyui nènɔ asiwò ɖe ga ŋu, eye nàna xɔ̃wòwo, wò ƒomea, wò seselelãme kple wò lãmesẽ me nɔnɔ nanɔ vevie na wò wu ga. Ne èwɔ nu alea la, efia be susu nyui le asiwò ɖe ga ŋu.\nNYE ƑOMEA LE VEVIE NAM WU GA\nJosué si xɔ ƒe 55 gblɔ be: “Nyitsɔ laa la, fofonye tso nya me ku ɖe domenyinumaɖoɖo si wòwɔ va yi la ŋu, eɖe ga si dome manyi la dzi kpɔtɔ kura, evɔ wohedzi nɔvinyewo tɔ ɖe edzi na wo. Gake míeɖo dze tso eŋu, eye mese susu si tae wòtso nya me nenema la gɔme nɛ; melɔ̃ ɖe eƒe nyametsotsoa dzi bliboe. Nyemaɖe mɔ gbeɖe be nu tsɛ abe ga ene nahe mama ade nye kple nye ƒomea dome o.”\nGA KPLE AMEŊKUMEKPƆKPƆ\n“Ame dahe haviwo ke hã léa fui, Gake xɔlɔ̃ bɔ ɖe kesinɔtɔ si.”—Lododowo 14:20.\nAbe ale si Biblia me mawunyakpukpui sia ɖee fia ene la, susu si le mía si ɖe ga ŋu ate ŋu akpɔ ŋusẽ ɖe ale si míewɔa nu ɖe amewo ŋui la dzi. Le kpɔɖeŋu me, ate ŋu adzɔ be míabu ame dahe siwo mate ŋu awɔ naneke na mí o la ɖe ɖeke me o. To vovo na ema la, míate ŋu anɔ vivi dom ɖe kesinɔtɔwo ŋu ahanɔ mía ɖokuiwo titim ɖe wo ŋu be woalɔ̃ míaƒe nya kple susu be ɖewohĩ woanɔ ga aɖewo nam mí.\nBiblia ƒo nu tsi tsitre ɖe ame siwo kpɔa ame ŋkume, eɖanye to ame dahewo mabumabu ɖe ɖeke me loo alo ‘vividodo ɖe amewo ŋu le woawo ŋutɔwo ƒe viɖe kpɔkpɔ ta’ la ŋu. (Yuda 16; Yesaya 10:1, 2) Ðoe wò taɖodzinu be susu nyui nanɔ asiwò ɖe ame sia ame ŋu, eye nàwɔ nu ɖe wo ŋu nyuie.\nNUNYA SI TSO BIBLIA ME\nBiblia lɔ̃ ɖe edzi be . . .\n‘Ga kpɔa ame ta.’—NYAGBLƆLA 7:12.\nGake Biblia xlɔ̃ nu be . . .\n“Ame si tsi klokloklo ɖe hokpɔkpɔ ŋu la, fɔɖiɖi magbe eŋu nɔnɔ o.”—LODODOWO 28:20.\n‘Ame siwo ɖoe kplikpaa be yewoazu kesinɔtɔwo la gena ɖe tetekpɔ kple mɔ̃tetre kpakple movidzɔdzɔ ƒe nudzodzro geɖe me.’—1 TIMOTEO 6:9.\nLe esia ta Biblia ɖo aɖaŋu be . . .\n“Mina miaƒe agbenɔnɔ navo tso galɔlɔ̃ me.”—HEBRITƆWO 13: 5.\n“Mikpɔ nyuie le ŋukeklẽ ɖe sia ɖe ƒomevi ŋu, elabena ne nu gbogbo aɖewo le ame si hã la, nu siawo mana agbee o.”—LUKA 12:15.\n“Migaŋlɔ nyuiwɔwɔ kple nunana amewo hã be o, elabena nenem vɔsa siawo dzea Mawu ŋu ŋutɔ.”—HEBRITƆWO 13:16.\nVi kawoe wòaɖe?\n“Dzidzɔ geɖe le nunana me wu nuxɔxɔ.”—DƆWƆWƆWO 20:35.\n“Eme anyo na dɔmenyotɔ, Eye ame si naa amewo ƒe dzi dzea eme la, woana eya hã ƒe dzi nadze eme.”—LODODOWO 11:25.\nAleke Biblia ƒe mɔfiamewo ate ŋu akpe ɖe ŋuwò be nàzã ga nyuie wu?\nÐe Ga Nye Nu Vɔ̃ɖiwo Katã Ƒe Kea?\nNya si amewo lɔ̃a gbɔgblɔ be “ga nye nu vɔ̃ɖiwo katã ƒe ke” la nye mawunyakpukpui aɖe me nyawo ƒe akpa aɖe ko.\nƉoe Ɖe Amewo Ɖoe Ɖe Amewo Susu Nyui Si Wòle Be Wòanɔ Ame Si Ðe Ga Ŋu\nƉoe Ɖe Amewo Ɖoe Ɖe Amewo NYƆ! Susu Nyui Si Wòle Be Wòanɔ Ame Si Ðe Ga Ŋu\nNya Kae Biblia Gblɔ Tso Ga Ŋu?


GBE BUBU Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Batak (Toba) Bengali Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikamba Kikaonde Kikongo Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Luganda Luo Luvale Macedonian Macua Malagasy Malay Malayalam Mam Marathi Maya Mixe Mongolian Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Ayacucho) Quechua (Bolivia) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Wolaita Xhosa Yoruba Zapotec (Isthmus) Zulu\nVIDZĨWO dzena wɔnamanɔŋuitɔwo wu ame ɖe sia ɖe. Esi wodzi mí teti la, míaƒe dedienɔnɔ kpɔ mía dzilawo ŋkume bliboe. Emegbe esi míedze azɔli la, míekpɔa ame siwo míenya o la ame dzɔtsuwoe. Esia doa ŋɔdzi na mí, negbe ɖe mía dzilawo tsɔ mía gbɔ ko hafi. Gake ne míelé mía dada alo mía fofo ƒe asi sesĩe ko la, míekana ɖe edzi be míele dedie.\nEsime míenye ɖeviwo la, mía dzilawo ƒe lɔlɔ̃ kple dzidede ƒo na mí wɔe be míetsi nyuie henɔ lãmesẽ me. Esi míekpɔe be mía dzilawo lɔ̃ mí la, esia gana míeka ɖe edzi be míele dedie. Esi woka ɖe edzi na mí be míele agbagba dzem la, dzi ɖo mía ƒo eye míegawɔ geɖe wu.\nEsi míenɔ tsitsim la, mía xɔlɔ̃ kplikplikpliwo dome nɔnɔ hã nana míeɖea dzi ɖi. Ne míele wo dome la, míaƒe dzi dzea eme, eye esia wɔnɛ be dzi ɖoa mía ƒo vie le mía hati sukuviwo dome.\nAleae ame sia ame akpɔ mɔ be agbea nanɔ na ɖeviwo. Ke hã xɔlɔ̃ kplikplikpli ʋɛ aɖewo koe le ɖevi aɖewo si, eye le ɖevi geɖe gome la, wo dzilawo metsɔa ɖe le eme na wo boo o. Melissa * gblɔ be: “Ne mekpɔ foto siwo me ƒomewo le nu wɔm ɖekae le la, megblɔna na ɖokuinye be, ‘Ne ɖe míaƒe ƒomea nɔ alea esime menye ɖevi la, adzɔ dzi nam ŋutɔ.’” Ðewohĩ wò hã èsena le ɖokuiwò me nenema.\nDEDIEMANƆMANƆ LE ÐEVIME ƑE KUXIWO\nÐewohĩ dzi menɔ ƒowò le wò ɖevime o. Anɔ eme be dziwòlawo meɖe lɔlɔ̃ fia wò alo de dzi ƒo na wò o. Ðewohĩ èɖo ŋku dzre siwo dziwòlawo wɔna atraɖii si na woƒe srɔ̃ɖeɖea me gblẽ mlɔeba la dzi, eye ànya bu fɔ ɖokuiwò vodadatɔe ɖe woƒe kaklãa ta. Alo esi gavɔ̃ɖi wue nye be, ɖewohĩ fofowò alo dawò wɔ ŋlɔmi le ŋuwò alo eƒe nyawo de abi wò seselelãme ŋu.\nAleke ɖevi siwo to nɔnɔme siawo tɔgbi me la wɔa nui? Wo dometɔ aɖewo va trɔna ɖe atike vɔ̃ɖi zazã alo aha geɖe nono ŋu le woƒe sɔhɛme. Bubuwo hã gena ɖe gbevuhawo me be yewo tɔwo nalɔ̃ yewo. Sɔhɛ siwo womelɔ̃ le ɖevime o la ƒoa wo ɖokuiwo ɖe ahiãdzedze me ɖe lɔlɔ̃ kple ɖetsɔleme si dim wole ta. Gake kadodo siawo me gblẽna kaba, eye ne edzɔ alea la, woƒe dediemanɔmanɔ ƒe seselelãmea ganyrana ɖe edzi.\nNe sɔhɛ siawo te ŋu ƒo asa na agbe maɖɔʋu mawo nɔnɔ gɔ̃ hã la, zi geɖe la, wosena le wo ɖokui me le woƒe tsitsime be asixɔxɔ mele yewo ŋu o. Nyɔnu aɖe si ŋkɔe nye Ana gblɔ be: “Esi danye nɔa egbɔgblɔ dzi nam be viɖe aɖeke mele ŋunye o ta la, nye hã meva ka ɖe nya ma dzi mlɔeba. Nyemeɖo ŋku edzi be ekafum zi ɖeka pɛ teti kpɔ o.”\nMenye ale si wowɔ nu ɖe mía ŋu le ɖevime koe nana míesena le mía ɖokui me be míele dedie o. Srɔ̃gbegbe si gbãa dzi na ame, tsitsimekuxiwo, alo dzimaɖitsitsi ɖe míaƒe dzedzeme ŋu ate ŋu ana míase le mía ɖokui me be míele dedie o. Nu ka gbɔe kuxia ɖatso o, ate ŋu awɔe be míaganɔ dzidzɔ kpɔm o, eye awɔe hã be mía kple amewo dome manɔ nyuie o. Nu kae míate ŋu awɔ be míaɖu seselelãme mawo dzi?\nMAWU TSƆA ÐE LE EME NA MÍ\nEhiã be míanyae be kpekpeɖeŋu li. Ame aɖe li si akpe ɖe mí katã ŋu, ele didim be yeakpe ɖe mía ŋu, eye Ame mae nye Mawu ŋutɔ.\nGbe si Mawu de eƒe nyagblɔɖila Yesaya si ye nye esi: “Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò. Matsɔ nye dzɔdzɔenyenye ƒe nuɖusi alé wò ɖe te.” (Yesaya 41:10, 13) Aleke gbegbe wòfaa akɔ na míi ye nye esi be míanyae be Mawu di be yeatsɔ yeƒe asi alé mí ɖe te! Eya ta susu aɖeke meli si ta míatsi dzimaɖi o!\nBiblia ƒo nu tso Mawu subɔla siwo dzimaɖitsitsi ɖe fu na gake woyi edzi ɖo ŋu ɖe Mawu ŋu la ŋu. Samuel dada, Hana, se le eɖokui me be yedo kpo nu, le esi medzi vi o ta. Woɖu fewu le eŋu atraɖii le eƒe kotsitsia ta. Esia wɔe be nuɖuɖu megadzroa Hana o, eye avi dzi ko wònɔna. (1 Samuel 1:6, 8) Gake esi wòɖe eƒe nuxaxawo gblɔ na Mawu vɔ la, megaléa blanui azɔ o.—1 Samuel 1:18.\nHakpala David hã se le eɖokui me ɣeaɖewoɣi be yemele dedie o. Fia Saul nɔ eyome tim ƒe geɖe be yeawui. Etee kpɔ zi geɖe be yeaɖe David ƒe agbe ɖa, gake David do le eme. Eye ɣeaɖewoɣi la, kuxiwo do agbogbo ɖe edzi abe ɖe wònyrɔ ɖe tsi me ene. (Psalmo 55:3-5; 69:1) Gake le esiawo katã me la, eŋlɔ bena: “Mamlɔ anyi adɔ alɔ̃ le ŋutifafa me, elabena Oo, Yehowa, wò koe nana menɔa dedie.”—Psalmo 4:8.\nHana kple David siaa tsɔ woƒe agbawo dro ɖe Yehowa dzi, eye wokpɔe be Yehowa lé yewo ɖe te vavã. (Psalmo 55:22) Aleke míawo hã míate ŋu awɔ nenema ke egbea?\nNU ETƆ̃ SIWO ANA MÍASE LE MÍA ÐOKUI ME BE MÍELE DEDIE\n1. Srɔ̃ ŋuɖoɖo ɖe Yehowa, mía Fofo si le dziƒo la ŋu.\nYesu de dzi ƒo na mí be míadze si ye Fofo, si nye “Mawu vavã ɖeka la.” (Yohanes 17:3) Apostolo Paulo ka ɖe edzi na mí be: “Mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Eye Yakobo hã ŋlɔ bena: “Mite ɖe Mawu ŋu, eye ate ɖe mia ŋu.”—Yakobo 4:8.\nNe míenya be Fofo si lɔ̃ mí la le mía si le dziƒo eye wòléa be na mí la, esia nye afɔɖeɖe vevi aɖe si kpena ɖe mía ŋu be míaɖu dzimaɖitsitsi dzi. Nyateƒee, exɔa ɣeyiɣi hafi ame tea ŋu va ɖoa ŋu ɖe Mawu ŋu alea, gake ame geɖe kpɔe be esia kpena ɖe yewo ŋu ale gbegbe. Caroline gblɔ be: “Esi meva se egɔme be Yehowa nye Fofonye la, meva kpɔe azɔ be ame aɖe li mate ŋu agblɔ nye dzimenyawo na. Esia na mekpɔ dzidzeme geɖe!”\nRachel gblɔ be: “Esi dzinyelawo ʋu hegblẽm ɖi metsi akogo la, Yehowae kpe ɖe ŋunye mese le ɖokuinye me be mele dedie. Megblɔa nye dzimenyawo nɛ eye mebianɛ be wòakpe ɖe ŋunye makpɔ nye kuxiwo gbɔ. Eye ekpe ɖe ŋunye hã.” *\n2. Di mawusubɔla siwo anɔ na wò abe ƒome ene.\nYesu fia eƒe nusrɔ̃lawo be woabu wo nɔewo nɔviwoe. Egblɔ na wo be: “Mi katã la, nɔviwo mienye.” (Mateo 23:8) Edi be yeƒe nusrɔ̃la vavãwo nalɔ̃ wo nɔewo eye woava zu abe ƒome gã si le Mawu subɔm ene.—Mateo 12:48-50; Yohanes 13:35.\nLe Yehowa Ðasefowo ƒe hamewo me la, wodzea agbagba vevie be yewoado vivi ɖe yewo nɔewo ŋu ahafa akɔ na yewo nɔewo, si wɔe be wonye mawusubɔlawo ƒe ƒome vavã. (Hebritɔwo 10:24, 25) Ame geɖe kpɔe be hamea ƒe kpekpewo wɔa dɔ ɖe ame dzi abe dɔmi si yɔa dɔ woƒe seselelãmebiwo ene.\nNyɔnu si ŋkɔe nye Eva gblɔ be: “Xɔlɔ̃ vevi aɖe nɔ asinye le míaƒe hamea me, si se fu siwo kpem menɔ la gɔme nam. Eɖoa to sea nye nyawo, exlẽa nu nam, eye wòdoa gbe ɖa kplim. Ekpɔa egbɔ be nyemetsi akogo o. Ekpena ɖe ŋunye megblɔa nye dzimenyawo heɖea susu ɖa le nye kuxiwo ŋu. To eƒe kpekpeɖeŋu me la, meva sesem le ɖokuinye me azɔ be mele dedie.” Rachel hã gblɔ be: “Meva kpɔ ‘dada kple fofo’ le hamea me. Mekpɔe be hamea me tɔwo lɔ̃m eye mele dedie le wo dome.”\n3. Lɔ̃ amewo eye nànyo dɔme na wo.\nLɔlɔ̃ kple dɔmenyonyo hea xɔlɔ̃wɔwɔ ƒe kadodo si nɔa anyi ɖaa la vɛ. Yesu gblɔ be: “Dzidzɔ geɖe le nunana me wu nuxɔxɔ.” (Dɔwɔwɔwo 20:35) Eye ɖikeke mele eme o be míava de dzesii be ale si míelɔ̃ amewoe la, nenema kee woawo hã woalɔ̃ míi. Yesu gblɔ na eƒe nusrɔ̃lawo be: “Minɔ nu nam amewo, eye amewo ana nu mi.”—Luka 6:38.\nNe míelɔ̃ amewo eye woawo hã wolɔ̃ mí la, míeɖea dzi ɖi geɖe wu. Eye Biblia gblɔe nyuie be, “lɔlɔ̃ nu metsina gbeɖe o.” (1 Korintotɔwo 13:8) María gblɔ be: “Menyae be susu manyomanyo siwo nɔ asinye ɖe ɖokuinye ŋu la mele eme o. Nu si kpena ɖe ŋunye meɖua susu mawo dzie nye kpekpe ɖe amewo ŋu kple susu ɖeɖe ɖa le ɖokuinye ŋu. Ɣesiaɣi si mewɔ nane na amewo la, mekpɔa dzidzɔ.”\nAME SIA AME ANƆ DEDIE\nAfɔɖoƒe siwo ŋu míeƒo nu tsoe la dzi wɔwɔ maɖe kuxia ɖa zi ɖeka nukutɔe ya o. Gake woate ŋu awɔ geɖe. Caroline gblɔ be: “Dediemanɔmanɔ ƒe seselelãmewo gaɖea fu nam ya. Gake fifia, mesena le ɖokuinye me be asixɔxɔ le ŋunye. Menyae be Mawu tsɔ ɖe le eme nam, eye xɔ̃nye vevi geɖeawo hã nana meɖea dzi ɖi.” Nenema kee Rachel hã se le eɖokui me. Egblɔ be: “Ɣeaɖewoɣi la, meléa blanui ŋutɔ. Ke hã haxɔsetɔ siwo nye nɔvinyeŋutsuwo kple nɔvinyenyɔnuwo ɖoa aɖaŋu nam, eye wokpena ɖe ŋunye nye susu dzea akɔ anyi. Ƒo wo katã ta la, megblɔa nye nyawo na Fofonye si le dziƒo la gbe sia gbe. Esia kpena ɖe ŋunye ale gbegbe.”\nBiblia ƒo nu tso xexe yeye si ava kpuie si me mí katã míanɔ dedie le ŋu\nNu si akpɔ kuxia gbɔ tegbee hã li. Biblia ƒo nu tso xexe yeye si ava kpuie si me mí katã míanɔ dedie le ŋu. Mawu do ŋugbe le eƒe Nya, Biblia, me be: “[Ame sia ame] abɔbɔ nɔ eƒe wainka kple eƒe gboti te bɔkɔɔ, eye ame aɖeke mado voɖi na wo o.” (Mika 4:4) Ɣemaɣi la, ame aɖeke mado ŋɔdzi na mí alo awɔ nu vevi mí o. Eye nu siwo doa dzive na mí vevie la “magava susu me na” mí o. (Yesaya 65:17, 25) Mawu kple Via, Kristo Yesu, ana “dzɔdzɔenyenye vavãtɔ” naxɔ aƒe ɖi. Eye eƒe kutsetse “anye tomefafa kple dedienɔnɔ tegbee.”—Yesaya 32:17.\n^ mm. 5 Míetrɔ ŋkɔawo katã.\n^ mm. 21 Yehowa Ðasefowo srɔ̃a Biblia kple ame siwo di be yewoate ɖe Mawu ŋu, eye womexɔa ga le wo si ɖe eta o.\nNu Si Dediemanɔmanɔ Gblẽna\n“Ne fofonye mu aha eye eƒe dzi ho wòle ɣli dom la, eƒe mo trɔna. Ewɔa nu abe amegãxi si klẽ aɖu be yeadze lã si wòtɔ ŋkui la dzi nublanuimakpɔmakpɔtɔe ene. Eye menɔ abe alẽvi si nɔ vɔvɔ̃m henɔ bebem kple susu be wòagakpɔ ye o ene. Nu sia dzɔna ɖe dzinye gbe sia gbe kloe.”—Nu si me Caroline to le eƒe ɖevime.\n“Mekpɔe be nyemate ŋu aka ɖe ame aɖeke dzi o. Ewɔ nam abe ɖe mebú tsi to aɖe tame hele ɣli dom be woaxɔ nam ene, gake ame aɖeke meli ase nye ɣlidodoa o; ame aɖeke meli axɔ nam o.”—Eva, nyɔnu aɖe si ƒe srɔ̃ɖeɖe me gblẽ nyitsɔ laa.\n“Fofonye doa ɣli ɖe tanye enuenu gblɔna be, ‘Ame baɖae nènye. Ame aɖeke malɔ̃ wò akpɔ o!’ Ƒe geɖee nye esia mele agbagba dzem be maka ɖe edzi na ɖokuinye be menye ame baɖae menye o eye amewo lɔ̃ nye nya vavã. Mese le ɖokuinye me abe avuvi si de asike atame hele didim be woali asi tame na ye lɔlɔ̃tɔe gake ame aɖeke metsɔ ɖeke le eme nɛ o ene.”—Mark, si fofoa ɖia gbɔ̃e.\n“Ɣeaɖewoɣi ne mekpɔ nyɔnu dzetugbe aɖe la, metsɔnɛ sɔna kple seƒoƒo nyui si amewo adi be wòanɔ aƒe me na yewo. Gake nye ya mele abe gbe dzro si manyo ame aɖeke ŋu o ene.”—María, ɖetugbui aɖe si sena le eɖokui me be yemele ɖeke me o.\n“Esi mexɔ ƒe 12 pɛ ko la, dzinyelawo ʋu yi duta hegblẽm ɖe megbea be makpɔ nɔvinyenyɔnuvi eveawo dzi. Metsi akogo ŋutɔ. Menɔ didim be ame aɖe nakpɔ dzinye ahagblɔ nam be mele agbagba dzem. Gake mese le ɖokuinye me be mebú le ave dodo aɖe me. Togbɔ be mewɔa tɔnye sinua gbe sia gbe hã la, menɔ didim vevie be mado le ave dodo ma me. Medi be manɔ dedie ahakpɔ dzidzɔ.”—Rachel, si ƒe dzilawo ʋu yi duta.\nƉoe Ɖe Amewo Ɖoe Ɖe Amewo Ale Si Nàɖu Dediemanɔmanɔ Ƒe Seselelãme Dzi\nƉoe Ɖe Amewo Ɖoe Ɖe Amewo GBETAKPƆXƆ Ðe Wònyo Be Woanye Anukwareɖila?


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Hiligaynon Hindi Hungarian Icelandic Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Mizo Myanmar Norwegian Ossetian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tshiluba Tsonga Turkish Twi Ukrainian Urdu Vietnamese Zulu\nÐE DZI medzɔa wò ŋutɔ ne èkpɔ ɣletiviwo do kpaŋkpaŋ ɖe dziŋgɔli, si ŋkume alilikpowo mexe o, me le zã me oa? Ðe seƒoƒo dzeaniwo ƒe ʋeʋẽ lilili menya sena oa? Ðe xeviwo ƒe hadzidziwo kple alesi aŋgbawo ɖinae ne ya le ƒoƒom to eme blewuu la sese mevivia nuwò oa? Eye aleke boso sẽŋu kple nuwɔwɔ bubu siwo le atsiaƒu me nya kpɔnae nye si! Emegbe amegbetɔwo kpakple woƒe dzitsinya kple ahɔhɔ̃ siwo wɔ nuku ale gbegbe la hã li. Aleke nèɖea alesi nu wɔnuku siwo katã ƒo xlã mí la wɔ va dzɔ mee?\nAme aɖewo xɔe se be ɖe nusiawo katã dzɔ le wo ɖokuisi wɔla aɖeke manɔmee. Gake ne aleae nyaa le la, nukatae amegbetɔwo xɔe se be Mawu li? Nukatae wòle be nuwɔwɔ siwo dia gbɔgbɔmenuwo nado tso nu vovovowo ƒe tsakatsaka le wo ɖokuisi me?\n“Mawusubɔsubɔ ƒo ke ɖe to sesĩe ɖe amegbetɔ me eye wòkpɔa esia le ameƒomevi ɖesiaɖe ŋu metsɔ le woƒe agbalẽnyanya me o.” Nyagbɔgblɔ sia to numekuku si Nufialagã Alister Hardy wɔ heŋlɔ ɖe eƒe agbalẽ si nye The Spiritual Nature of Man me ɖe eme kpokploe. Numekuku siwo wowɔ nyitsɔ laa le ahɔhɔ̃a ŋu na ahɔhɔ̃ŋutinunyala aɖewo ƒo nya ta be anye be ɖe “woƒã” mawusubɔsubɔ ƒe didi ƒe ŋutete ɖe amegbetɔ ƒe domenyiŋusẽfianu me. Agbalẽ si ƒe tanyae nye Is God the Only Reality? gblɔ be: “Alesi wole gɔmesese dimee to mawusubɔsubɔ dzi la . . . nye nusi bɔ ɖe dekɔnu ɖesiaɖe kple ɣeyiɣi ɖesiaɖe me tso amegbetɔƒomea dzɔɣi ke.”\nBu alesi ŋutsu agbalẽnyala aɖe ƒo nya tae ƒe 2,000 aɖewo enye esi va yi ŋu kpɔ. Eŋlɔ bena: “Aƒe sia aƒe la amee dzranɛ ɖo; ke amesi dzraa nuwo katã ɖo la, eyae nye Mawu.” (Hebritɔwo 3:4) Le nyateƒe me la, Biblia ƒe kpukpui gbãtɔ gblɔ be: “Le gɔmedzedzea me Mawu wɔ dziƒo kple anyigba.”—Mose I, 1:1.\nGake amekae nye Mawu? Biabia sia ƒe ŋuɖoɖo vovovowoe le ameƒomea si. Esi wobia Japantɔ ƒewuivi aɖe si ŋkɔe nye Yoshi be amekae nye Mawu hã la, eɖo eŋu be: “Nyemeka ɖe edzi o. Buddhatɔ menye, eye amesi Mawu nye la nyanya mele vevie nam o.” Gake Yoshi lɔ̃ ɖe edzi be ame geɖe bua Buddha ŋutɔ be enye mawu. Nick, si nye asitsala si le eƒe ƒe 60-awo me, xɔ Mawu dzi se eye wòbua eyama abe ŋusẽ triakɔ aɖe ene. Esi wobia Nick be wòaɖe nusi wònya tso Mawu ŋu me la, eyi ŋugble me ɣeyiɣi didi aɖe hafi va gblɔ be: “Xɔ̃nye, ema nye biabia sẽŋu aɖe. Nya si ko mate ŋu agblɔe nye be Mawu li. Eli ŋutɔŋutɔ.”\nAme aɖewo ‘subɔa nusiwo Mawu wɔ wu Wɔla la.’ (Romatɔwo 1:25) Ame miliɔn geɖe subɔa tɔgbui kukuwo hebunɛ be Mawu le adzɔge ʋĩ akpa be woate ŋu ate ɖe eŋu. Le Hindu subɔsubɔ me la, mawuwo kple mawunɔ geɖewo li. Wosubɔ mawuwo, abe Zeus kple Hermes ene, le Yesu Kristo ƒe apostoloawo ŋɔli. (Dɔwɔwɔwo 14:11, 12) Kristodukɔa me sɔlemeha geɖe fiaa nu be Mawu nye Mawuɖekaetɔ̃, siwo me Mawu Fofo la, Mawu Vi la, kple Mawu Gbɔgbɔ Kɔkɔe la le.\nLe nyateƒe me la, Biblia gblɔ be, “mawu geɖewo kple aƒetɔ geɖewo li.” Ke hã egblɔ kpee be: “Gake la Mawu ɖeka, si nye Fofo, amesi me nuwo katã tso la, li na mi.” (Korintotɔwo I, 8:5, 6) Ẽ, Mawu vavã ɖeka koe li. Gake amekae wònye? Aleke wòle? Ele vevie na mí be míanya nyabiabia siawo ƒe ŋuɖoɖowo. Yesu ŋutɔ gblɔ le gbedodoɖa me na Ame sia be: “Ke esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Susu le eme be míaxɔe ase be míaƒe dedienɔnɔ mavɔ nɔ te ɖe Mawu ŋuti nyateƒea nyanya dzi.\nAleke wowɔ va dzɔ?\nƉoe Ɖe Amewo Ɖoe Ɖe Amewo Ehiã be Míanya Amesi Mawu Nye\nw02 5/15 axa 2-4


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“MAWU ƒe nya la le agbe, eye wòsẽa ŋu, eye wòɖana wua yi nuevee sia yi nuevee, . . . eye wònye tamesusuwo kple dzimedidiwo ƒe ʋɔnudrɔ̃la.” (Hebritɔwo 4:12) Nusi Mawu ƒe Nya ate ŋu awɔ ŋuti nuɖɔɖɔ sia ɖo kpe edzi nyateƒe be menye agbalẽ dzro aɖe koe Biblia nye o.\nMawusubɔsubɔ ŋuti nuŋlɔla aɖe gblɔe wòsɔ nyuie be: “Eƒe gbedasia le vevie na míaƒe agbe abe ya si míegbɔna ene.” Egblɔ kpee be: “Ne ède ŋugble le míaƒe nudzodzrowo kple alesi míehiã dɔyɔyɔ egbeae ŋu eye nètsɔ nukpɔsusu ma xlẽ Biblia la, emetsonuwo wɔa nuku ŋutɔ.” Abe akaɖi si klẽna nyuie ene la, Biblia naa egbeŋkekea me gbenɔnɔ ŋuti biabia ɖefuname geɖe kple kuxiwo ŋu numekɔkɔ.—Psalmo 119:105.\nVavãe ŋusẽ le nunya si dze le Biblia me la ŋu be wòatrɔ asi le míaƒe nuŋububu ŋu, wòakpe ɖe mía ŋu míakpɔ míaƒe kuxiwo gbɔ, ahatrɔ asi le míaƒe agbenɔnɔ ŋu wòanyo ɖe edzi, eye wòana míasu te akpe akɔ kple nɔnɔme siwo ŋu míate ŋu awɔ naneke le o. Vevietɔ wu la, Biblia kpena ɖe mía ŋu be míanya Mawu ahalɔ̃e.\nAgbalẽ si Naa Taɖodzinu Ame\nYehowa Mawu, amesi nye Biblia Ŋlɔla la ‘nya míaƒe mɔwo katã.’ Enya nu geɖe tso míaƒe ŋutilãme, seselelãme, kple gbɔgbɔme nuhiahiãwo ŋu wu mía ŋutɔwo gɔ̃ hã. (Psalmo 139:1-3) Ameŋububutɔe la, ena alesi amegbetɔ anɔ agbee ŋuti sededewo wo me kɔ nyuie. (Mixa 6:8) Nunya le eme be míadze agbagba ase se kple mɔfiame mawo gɔme ahasrɔ̃ alesi míanɔ agbe ɖe wo nui. Hakpala la gblɔ be dzidzɔtɔe nye amesi ‘kpɔa dzidzɔ le Yehowa ƒe se la ŋu. Nusianu si wòwɔna la dzea edzi nɛ.’ (Psalmo 1:1-3) Le nyateƒe me la, ehiã be míalé ŋku ɖe nukpɔsusu sia ŋu.\nMaurice, si nye sukunufiala si xɔ dzudzɔ le dɔme xɔe se tso ɣeaɖeɣi ke be asixɔxɔ aɖe le Biblia ŋu le ŋutinya kple agbalẽsɔsrɔ̃ gome. Ke hã ekea ɖi be etso Mawu ƒe gbɔgbɔ me. Le nusita Mawu tsɔ eƒe Nya si wòŋlɔ la na amegbetɔwo ŋuti numekɔkɔ si Maurice ɖo to se vɔ megbe la, edzro Biblia me nyagblɔɖi vovovowo me. Esrɔ̃ blemaŋutinya, blemanuŋɔŋlɔwo, dzɔdzɔmeŋutinunya, kple anyigbaŋutinunya le eƒe ɖekakpui me. Elɔ̃ ɖe edzi be yewɔ ye ɖokui nunyalae akpa si na be yemete ŋu kpɔ kpɔɖeŋu gbogbo siwo ɖo kpe Biblia ƒe nyateƒenyenye dzi dze sii o. “Dzidzeme, kesinɔnu, kple agbe me dzidzɔdonamenuwo yomenɔnɔ gɔmesesemanɔŋutɔe ɖem abe mɔ̃ ene. Nublanuitɔe la, nyemenya naneke tso alesi agbalẽ vevitɔ kekeake si woŋlɔ kpɔ nyoe eye wònye nyateƒee la ŋu o.”\nEsi Maurice, si le eƒe ƒe 70-awo me fifia, nɔ nya gblɔm ku ɖe nuŋlɔɖi si ƒo nu tso Yesu ƒe eɖokui ɖeɖefia Toma ŋu la, egblɔ ŋudzedzekpɔkpɔtɔe be: “Wolé nye asi de ‘abiteƒe’ la me, si ɖe ɖikeke ɖesiaɖe ɖa le nye susu me si na mexɔ edzi se bliboe be Biblia nye nyateƒegbalẽ.” (Yohanes 20:24-29) Abe alesi apostolo Paulo gblɔe wòsɔ nyuie ene la, Biblia ɖea dzimedidiwo ɖe go, eye wònaa gɔmesese nɔa agbe ŋu. Enye agbenɔnɔ ŋuti mɔfiagbalẽ nyateƒe.\nEdoa Ŋusẽ Ame Hena Tenɔnɔ Ðe Agbemekuxiwo Nu\nAzɔ hã Biblia naa aɖaŋuɖoɖo si kpena ɖe amewo ŋu woɖea asi le nuwɔna gbegblẽwo ŋu. Daniel te ŋu ɖu nuwɔna makɔmakɔ siwo nye atamanono, agbeblibaɖuɖu kple ahamumu siaa dzi. (Romatɔwo 13:13; Korintotɔwo II, 7:1; Galatiatɔwo 5:19-21) Le nyateƒe me la, asiɖeɖe le nuwɔna mawo ŋu keŋkeŋ ahado ‘amenyenye yeyea’ bia agbagbadzedze blibo. (Efesotɔwo 4:22-24) Daniel gblɔ be: “Enye nu sesẽ, elabena míede blibo kura o.” Ke hã ekpɔ dzidzedze. Fifia la, Daniel xlẽa Mawu ƒe Nyaa gbesiagbe, eye ena woa kple Yehowa dome le kplikplikpli.\nEsi Daniel nɔ tsitsim le ƒe me la, edea bubu deto Biblia ŋu ɣesiaɣi—togbɔ be mexlẽe kpɔ o hã—eye edoa gbe ɖa na Mawu zã sia zã. Gake nane bu ɖee. Dzi menɔ edzɔm o. Nusi na wòtrɔe nye Mawu ƒe ŋkɔ si wòkpɔ le Biblia me zi gbãtɔ. (Mose II, 6:3; Psalmo 83:19) Tso ɣemaɣi dzi la, ezãa Yehowa ƒe ŋkɔ ne ele gbe dom ɖa, eye eƒe gbedodoɖawo va nye eya ŋutɔ ƒe nyagbɔgblɔwo. “Mía kple Yehowa dome va le kplikplikpli ŋutɔ, eye vaseɖe fifia la, míenye xɔlɔ̃ siwo dome tsi metona o.”\nHafi Daniel nava srɔ̃ nu tso Biblia ŋu la, menya alesi etsɔme ava nɔ o. Egblɔ be: “Mebia agbalẽnyanya geɖe hafi ame nakpɔ nusi le dzɔdzɔm le xexeame la adze sii o. Vɔvɔ̃ ɖom, eye meƒo ɖokuinye ɖe dɔ geɖe wɔwɔ me ale be ɣeyiɣi manɔ ŋunye matsɔ yi eŋu bu gee o.” Emegbe eva srɔ̃e be Mawu aɖo dzɔdzɔenyenye anyi na amesiame le anyigba si dzi wodzra ɖo dzi, afisi amegbetɔ toɖolawo anɔ ŋutifafa kple dzidzɔ mavɔ me ɖaa le. (Psalmo 37:10, 11; Daniel 2:44; Nyaɖeɖefia 21:3, 4) Fifia mɔkpɔkpɔ si ŋu kakaɖedzi le su Daniel si. Biblia ƒe ŋusẽkpɔɖeamedzi like sia wɔe be wòlé agbe ŋuti nukpɔsusu nyui me ɖe asi.\nKpekpeɖeŋu Hena Seselelãmekuxiwo Dzi Ðuɖu\nƑe adree George xɔ esime dadaa ku. Anyimɔmlɔ le zã me ɖia vɔvɔ̃ nɛ, le esi wòsusuna be yeate ŋu atsi alɔ̃me aku ta. Emegbe exlẽ nusi Yesu gblɔ tso ku kple tsitretsitsi ŋu be: ‘Gaƒoƒo gbɔna, le esime amesiwo katã le yɔdowo me ase Yesu ƒe gbe, eye woado go.’ Azɔ hã Yesu ƒe nya siawo wɔ dɔ ɖe edzi be: “Nyee nye tsitretsitsi la kple agbe la; amesi xɔa dzinye sena la, ne eku hã la, anɔ agbe.” (Yohanes 5:28, 29; 11:25) Nunya dze le susu mawo me, wo me kɔ, eye wofaa akɔ na ame. George gblɔ be: “Menye ɖeko nyateƒe sia dzroa ame ƒe susu o, ke ewɔa dɔ ɖe dzia hã dzi.”\nVɔvɔ̃ aɖewo nɔ Daniel, si míeyɔ va yi, hã me. Dadaa ŋutɔ mete ŋu kpɔ edzi o, eyata wona wòyi ɖanɔ ame vovovowo gbɔ. Ese le eɖokui me ɣesiaɣi be yemenye ƒomeawo me tɔ o eye wòdzronɛ vevie be yeanɔ ƒome aɖe si me lɔlɔ̃ le ahanɔ dedie. Mlɔeba eva ke ɖe nusi dim wònɔ ŋu to Biblia si wòsrɔ̃ me. Daniel va de ha kple Yehowa Ðasefowo ƒe Kristo-hamea heva zu gbɔgbɔmeƒome aɖe, afisi wòse le eɖokui me be amewo xɔ ye helɔ̃ ye la me tɔ. Le nyateƒe me la, Biblia ƒe aɖaŋuɖoɖo wɔa dɔ eye wòkpɔa seselelãmekuxiwo gbɔ dzidzedzetɔe.\nÐo ŋku edzi be Yehowa kpɔa nusi le míaƒe dzi me eye wònyaa nusi dim míele. Mawu ‘daa dziwo kpɔna eye wòaɖo eteƒe na amesiame ɖe eƒe zɔzɔ nu.’—Lododowo 21:2; Yeremya 17:10.\nƑomegbenɔnɔ Ŋuti Ðaŋuɖoɖo si Wɔa Dɔ\nBiblia naa ame nɔewo dome ƒomedodowo ŋuti ɖaŋuɖoɖo si wɔa dɔ. George gblɔ be: “Ame nɔewo dome kuxiwo alo masɔmasɔwo nye nɔnɔme siwo doa nuxaxa na ame le agbe me la dometɔ aɖewo.” Aleke wòkpɔa wo gbɔe? “Ne mesusu be nya aɖe le ame aɖe si ɖe ŋunye la, mewɔa Mateo 5:23, 24 me ɖaŋuɖoɖo si le tẽ la ŋudɔ be: ‘Dzra mia kple nɔviwò dome ɖo gbã.’ Nyateƒenya si wònye be mate ŋu aƒo nu tso kuxia ŋu ɖeɖe dzaa ɖea vi. Mete ŋu sea Mawu ƒe ŋutifafa si ŋu Biblia ƒo nu tsoe la le ɖokuinye me. Ewɔa dɔ. Eɖea vi ŋutɔ.”—Filipitɔwo 4:6, 7.\nNe masɔmasɔ ɖo atsu kple asi dome la, ehiã be wo ame evea siaa “naɖe abla le nusese me, nanɔ blewu le nuƒoƒo me, nanɔ blewu hã le dziku me.” (Yakobo 1:19) Aɖaŋuɖoɖo sia naa kadodo me nyona. George gblɔ kpee be: “Ne metsɔ aɖaŋuɖoɖo si gblɔ be malɔ̃ srɔ̃nye ahawɔ nu ɖe eŋu abe alesi mawɔ na ɖokuinye ene wɔ dɔe la, mekpɔa emetsonuwo enumake. Enɔa bɔbɔe nɛ be wòade bubu ŋunye.” (Efesotɔwo 5:28-33) Ẽ, Biblia fiaa mí alesi míalɔ̃ ɖe mía ŋutɔwo ƒe blibomademadewo dzi ahatrɔ asi le wo ŋu kple alesi míate ŋu anɔ te ɖe ame bubuwo tɔ nu dzidzedzetɔe.\nAɖaŋuɖoɖo si Wɔa Dɔ Ɣesiaɣi\nNunyala Fia Salomo gblɔ be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” (Lododowo 3:5, 6) Aleke gbegbe nya mawo me kɔ hede toe nye si!\nBiblia kpɔa ŋusẽ nyui ɖe ame dzi. Ekpena ɖe mawulɔ̃lawo ŋu be woanɔ agbe wòasɔ kple eƒe lɔlɔ̃nu ahana woakpɔ dzidzɔ le ‘zɔzɔ le Yehowa ƒe se la me.’ (Psalmo 119:1) Nɔnɔme ka mee míeɖale o, mɔfiame kple aɖaŋuɖoɖo si míehiã la le Biblia me. (Yesaya 48:17, 18) Xlẽe gbesiagbe, de ŋugble le nusi nèxlẽ ŋu, eye nàtsɔe wɔ dɔe. Ana wò susu me nakɔ ahanɔ nusiwo le kɔkɔe henyo la ŋu. (Filipitɔwo 4:8, 9) Menye alesi nànɔ agbe ahase vivi nɛ koe nàsrɔ̃ o, ke àsrɔ̃ alesi nàlɔ̃ Agbenala la hã.\nLe aɖaŋuɖoɖo sia dzi wɔwɔ me la, Biblia axɔ asi na wò ŋutɔ—abe alesi wòxɔ asi na ame miliɔn bubu geɖewoe ene—eye manye agbalẽ nyui aɖe ko na wò o. Àkpɔe be enye agbenɔnɔ ŋuti mɔfiagbalẽ nyateƒe!\nBiblia ate ŋu ado ŋusẽ wò nàwɔ ɖe tame si nèɖo be yeatsri nuwɔna gbegblẽwo la dzi\nBiblia fiaa alesi nàwɔ ate ɖe Mawu ŋu kplikplikpli wò\nƉoe Ɖe Amewo Ɖoe Ɖe Amewo Biblia—Enye Agbenɔnɔ Ŋuti Mɔfiagbalẽ\nw00 12/1 axa 5-7


GBE BUBU Albanian Amerika Tokunɔgbe Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Russia Tokunɔgbe Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Dukɔ siwo si [Mawu ƒe] se mele o la me tɔwo wɔ nu si se la bia le dzɔdzɔme nu.”—ROMATƆWO 2:14, NW.\n1, 2. (a) Aleke ame geɖewo wɔ nu le esi wotsɔ ɖe le eme na amewo ta? (b) Ŋɔŋlɔawo me kpɔɖeŋu kawoe ɖe ɖetsɔtsɔ le ame bubuwo me fia?\nANYIDZEDƆ lé ɖekakpui aɖe si xɔ ƒe 20 si tɔ ɖe tomeketekemɔ aɖe to la ƒu anyi ɖe ketekegakpoawo dzi. Esi ame aɖe si to mɔa ta va yina kpɔe la, eɖe asi le vianyɔnuvi eve ŋu heti kpo dze anyi. Ehe ame si dzi dɔa dze la ɖa le gakpoawo dzi da ɖe ʋe aɖe si le gakpoawo dome la me hetsyɔ edzi ale be wòkpɔ eta tso keteke si to wo ta va yi kple du la si me. Ame aɖewo ayɔ ame si xɔ amea ɖe agbe la be kalẽtɔ, gake egblɔ be: “Ele be ame nawɔ nu si le eteƒe. Domenyonyoe ʋãm mewɔ nu sia. Menye ɖe ŋkɔxɔxɔ alo bubu ta o.”\n2 Ðewohĩ ènya ame aɖe si de eƒe agbe afɔku me hena kpekpeɖeŋu ame bubuwo. Ame geɖewo wɔ esia le Xexemeʋa II me ale be wotsɔ ame siwo menye woƒe dumetɔwo o la ɣla bene woagawu wo o. Ðo ŋku nu si dzɔ ɖe apostolo Paulo kple ame 275 dzi esime woƒe tɔdziʋu gbã le Melite si te ɖe Sicily ŋu la hã dzi. Afi ma tɔwo va xɔ na amedzro siawo, eye “menye dɔmenyonyo vi aɖe” woɖe fia wo o. (Dɔwɔwɔwo 27:27–28:2) Bu Israel nyɔnuvi si nyo dɔme na Siriatɔ siwo ɖe aboyoe la dometɔ ɖeka togbɔ be manya de eƒe agbe afɔku me o hã ŋu kpɔ. (Fiawo II, 5:1-4) Eye gabu Yesu ƒe kpɔɖeŋu nyanyɛ si ku ɖe Samariatɔ havilɔ̃la la hã ŋu kpɔ. Nunɔla aɖe kple Lewitɔ aɖe metsɔ ɖeke le eme na wo nɔvi Yudatɔ si ku afã-kple-afã la o, gake Samariatɔ aɖe te ɖe eŋu hena kpekpeɖeŋui. Kpɔɖeŋu sia le dɔ wɔm ɖe ame siwo tso dekɔnu vovovowo me dzi ƒe alafa gbogbo aɖewoe nye esia.—Luka 10:29-37.\n3, 4. Nu kae ale si ame geɖe ɖea havilɔlɔ̃ fiana la ɖe fia mí ku ɖe nɔnɔmetɔtrɔ ƒe nufiafia ŋu?\n3 Enye nyateƒe be míele “ɣeyiɣi vɔ̃wo” me, eye ame geɖewo nye “ame wɔadãwo” kple “amesiwo melɔ̃a nu nyui o.” (Timoteo II, 3:1-3) Ke hã, ɖe míekpɔ eteƒe amewo nyo dɔme na ame bubuwo, alo ɖewohĩ wonyo dɔme na mía ŋutɔwo kpɔ oa? Didi be woakpe ɖe ame bubuwo ŋu, nenye be abia be woatsɔ ame ŋutɔ ƒe nanewo asa vɔe gɔ̃ hã la, bɔ ale gbegbe be ame aɖewo yɔa nɔnɔme sia be “amewɔwɔ.”\n4 Didi be woakpe ɖe amewo ŋu nenye be abia be woatsɔ nanewo asa vɔe gɔ̃ hã dzena le ame siwo tso dukɔwo kple dekɔnuwo katã me la dome, eye esia tsi tsitre ɖe nya si ame aɖewo gblɔna be avemenuwo ƒe se, si nye “sesẽawoe tsia agbe,” ye kplɔa amegbetɔwo la ŋu. Francis S. Collins, si nye domenyiŋusẽfianu ŋuti nunyala, si nɔ ŋgɔ na United States dziɖuɖua le agbagbadzedze be woaku nu me ku ɖe amegbetɔwo ƒe dzɔdzɔmefianu (DNA) ŋu la gblɔ be: “Havilɔlɔ̃ ɖokuitɔmadimaditɔe nye kuxi gã aɖe na nɔnɔmetɔtrɔfialawo. . . . Womate ŋu atsɔ nufiafia si nye be ɖokuitɔdidi ƒe domenyiŋusẽfianuwo yia edzi wɔa avu be yewoanɔ anyi ɖaa la atsɔ aɖe eme o.” Egblɔ hã be: “Ame aɖewo tsɔa wo ɖokuiwo saa vɔ ɖe ame siwo menye wo detɔwo alo woƒe subɔsubɔha me tɔwo o eye woto vovo kura tso wo nɔewo gbɔ la ta. . . . Edze kɔte be Darwin ƒe nufiafia mate ŋu aɖe nu sia me o.”\n“Dzitsinya Ƒe Gbe La”\n5. Nu kae wodea dzesii le amewo ŋu zi geɖe?\n5 Ðk. Collins tɔ asi havilɔlɔ̃ si míeɖena fiana ƒe akpa aɖe dzi ale: “Dzitsinya ƒe gbe ƒonɛ ɖe mía nu be míana kpekpeɖeŋu amewo nenye be míakpɔ naneke tso eme o hã.” * Esi wòƒo nu tso “dzitsinya” ŋu la, ena míeɖo ŋku nyateƒenya aɖe si dzi apostolo Paulo te gbe ɖo la dzi si gblɔ be: “Ɣesiaɣi si dukɔ siwo si se mele o la me tɔwo wɔ nu si se la bia le dzɔdzɔme nu la, togbɔ be se mele ame siawo si o hã la, wozu se na wo ɖokuiwo. Ame siawo tututue ɖee fia be woŋlɔ se la ƒe gɔmeɖosewo ɖe yewoƒe dziwo me, esi woƒe dzitsinya le ɖase ɖim kpe ɖe wo ŋu, eye le woawo ŋutɔwo ƒe tamesusuwo me la, wole wo nɔewo nu tsom alo le afia tsom na wo be wo tɔ dzɔ.”—Romatɔwo 2:14, 15, NW.\n6. Nu ka tae amewo katã abu akɔnta na Wɔla la?\n6 Le lɛta si Paulo ŋlɔ na Romatɔwo me la, eɖee fia be amegbetɔwo abu akɔnta na Mawu, elabena Eƒe anyinɔnɔ kple eƒe nɔnɔmewo dzena le nu siwo wokpɔna la me. Ele alea “tso xexemewɔwɔ dzi.” (Romatɔwo 1:18-20; Psalmo 19:2-5) Enye nyateƒe be ame geɖe mebua wo Wɔla ŋu o, eye woyia agbe baɖa nɔnɔ dzi. Ke hã, Mawu ƒe didie nye be amegbetɔwo nakpɔ yeƒe nu dzɔdzɔe wɔwɔ adze sii eye woatrɔ dzi me tso nu vɔ̃ɖiwo wɔwɔ me. (Romatɔwo 1:22–2:6) Susu veviwo li siwo tae wòle be Yudatɔwo nawɔ esia, elabena woxɔ Mawu ƒe Sea to Mose dzi. Gake ele be ame siwo si ‘Mawu ƒe nya kɔkɔeawo’ menɔ o gɔ̃ hã nalɔ̃ ɖe edzi be Mawu li.—Romatɔwo 2:8-13; 3:2.\n7, 8. Aleke nu dzɔdzɔe wɔwɔ ƒe didi de dui, eye nu ka dzie esia ɖoa kpee?\n7 Susu vevi aɖe si ta wòle be míalɔ̃ ɖe Mawu ƒe anyinɔnɔ dzi ahanɔ agbe nɔm ɖe enue nye nyui kple vɔ̃ ƒe didi si le mía me. Nu dzɔdzɔe wɔwɔ ƒe didi si le mía me la ɖee fia be dzitsinya le mía si. Kpɔ nudzɔdzɔ sia ɖa le susu me: Ðevi aɖewo le fli me le lalam be yewoaku segblesegble. Ðevi ɖeka do le flia me hetso ɖevi susɔeawo ŋgɔ. Wo dometɔ geɖe gblɔ be, ‘Ame baba ye nye ema, menyo kura o!’ Azɔ bia ɖokuiwò se be, ‘Aleke wɔ ɖevi akpa gãtɔ ɖee fia enumake be nu dzɔdzɔe wɔwɔ ƒe didi le yewo me?’ Nu si wowɔ la ɖee fia be agbe nyui nɔnɔ ƒe ŋutete le wo me. Paulo ŋlɔ bena: ‘Ɣesiaɣi si dukɔ siwo si se mele o la me tɔwo wɔ nu si se la bia le dzɔdzɔme nu la, wozu se na wo ɖokuiwo.’ Megblɔ be “Nenye be,” abe enye nane si ƒã hafi wowɔnɛ ene o. Ke boŋ egblɔ be “ɣesiaɣi si” alo “esi,” si fia be enye nane si yia edzi edziedzi. Amewo ‘wɔa nu si se la bia le dzɔdzɔme nu,’ si fia be agbe nyui nɔnɔ ƒe ŋutete si le wo me la ʋãa wo wowɔa nu wòwɔa ɖeka kple nu si míexlẽna le Mawu ƒe se si woŋlɔ ɖi la me.\n8 Woɖea agbe nyui nɔnɔ ƒe ŋutete sia fiana le dukɔ geɖewo me. Cambridge Yunivɛsiti nufialagã aɖe gblɔ be Babilontɔwo, Egiptetɔwo, Helatɔwo, Australia Vidzidziwo, kple Amerika Vidzidziwo ƒe dzidzenuwo ƒe akpa aɖewo “tsi tsitre ɖe ameteɖeanyi, amewuwu, ametafatafa, kple alakpadada ŋu; dzidzenu le woawo hã si ku ɖe dɔmenyonyo na ame tsitsiwo, ɖeviwo, kple wɔnamanɔŋutɔwo ŋu.” Eye Ðk. Collins ŋlɔ bena: “Nyui kple vɔ̃ ŋuti dzidzenu le xexea katã me le ameƒomea me tɔwo katã dome.” Ðe esia meɖo ŋku Romatɔwo 2:14 me nyawo dzi na wò oa?\nWò Dzitsinya—Aleke Wòwɔa Dɔe?\n9. Nu kae nye dzitsinya, eye aleke wòate ŋu akpe ɖe ŋuwò do ŋgɔ na afɔ aɖe ɖeɖe?\n9 Biblia ɖee fia be dzitsinya nye ŋutete si le ame me si nana be wòléa ŋku ɖe eƒe nuwɔnawo ŋu hedaa wo kpɔna. Ðeko wòle abe ɖe gbe aɖe le mewò si nɔa nu ƒom tso wò nuwɔna ŋu nenye be enyo alo menyo o ene. Paulo ƒo nu tso gbe sia si le ememe la ŋu ale: “Nye dzitsinya ɖia ɖase nam le gbɔgbɔ kɔkɔe me.” (Romatɔwo 9:1) Le kpɔɖeŋu me, gbe sia ate ŋu aƒo nu na wò do ŋgɔ ne ele ŋugble dem tso nyametsotso aɖe si ku ɖe agbe nyui nɔnɔ ŋu la ŋuti. Wò dzitsinya ate ŋu akpe ɖe ŋuwò be nàda nu si nàdi be yeawɔ le etsɔme la kpɔ, eye wòana nànya ale si nàse le ɖokuiwò me ne èwɔe.\n10. Aleke dzitsinya wɔa dɔe zi geɖe?\n10 Zi geɖe la, wò dzitsinya wɔa dɔ ne èwɔ nane vɔ megbe. Esime Dawid nɔ sisim le Fia Saul nu la, mɔnukpɔkpɔ va su esi be woawɔ amemabumabunu aɖe ɖe fia si Mawu si ami na la ŋu, eye wòwɔe hã. Emegbe la, “esi Dawid wɔe vɔ la, eƒe dzi lã kpò.” (Samuel I, 24:2-6; Psalmo 32:3, 5) Womezã nya “dzitsinya” le nuŋlɔɖi sia me o; ke hã eyae ɖe fu na Dawid—eƒe dzitsinyae ƒo nu nɛ. Nenema kee mía dometɔ ɖe sia ɖe ƒe dzitsinya ɖe fu nɛ kpɔ. Míewɔ nane, eye emegbe wòɖe fu na mí vevie, míetɔtɔ le ale si míewɔ nui la ta. Dzitsinya ɖe fu na ame aɖewo siwo mexe woƒe adzɔwo o ale be woyi ɖaxe woƒe feawo emegbe. Dzitsinya ʋã ame aɖewo woʋu nu vɔ̃ me na wo srɔ̃wo be yewowɔ ahasi. (Hebritɔwo 13:4) Ke hã, ne amewo ɖo to woƒe dzitsinya la, ate ŋu ana be woakpɔ dzidzeme kple akɔdzeanyi.\n11. Nu ka tae afɔku ate ŋu anɔ eme be nàna ‘wò dzitsinya ɖeɖe ko nafia mɔ wò’? Wɔ eƒe kpɔɖeŋu.\n11 Le esia ta la, ɖe míate ŋu ana ‘míaƒe dzitsinya ɖeɖe ko nafia mɔ mía’? Enyo be míaɖo to míaƒe dzitsinya ya, gake nya siwo wògblɔna na mí la ate ŋu akplɔ mí atrae vevie. Vavãe, gbe si míesena le “míaƒe ememe la” ate ŋu aflu mí. (Korintotɔwo II, 4:16) Bu kpɔɖeŋu sia ŋu kpɔ. Biblia ƒo nu tso Stefano, Kristo yomedzela veviedonula aɖe “si yɔ fũ kple amenuveve kple ŋusẽ la” ŋu. Yudatɔ aɖewo he Stefano do go yi Yerusalem dua godo heƒu kpee wòku. Saul (ame si wova yɔ emegbe be apostolo Paulo) nɔ tsitre ɖe afi ma, eye ‘wòkpɔ dzidzɔ le Stefano wuwu ŋuti.’ Edze abe Yudatɔ mawo ka ɖe edzi vevie be nu nyui wɔm yewonɔ si wɔe be woƒe dzitsinya meɖe fu na wo kura o ene. Nenemae wòanya nɔ le Saul hã gome, elabena le nudzɔdzɔ ma megbe la, ‘egalé ŋɔdzidodo kple hlɔ̃dodo ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋuti.’ Eme kɔ ƒã be eƒe dzitsinya menɔ nyateƒe tom nɛ ɣemaɣi o.—Dɔwɔwɔwo 6:8; 7:57–8:1; 9:1.\n12. Nu siwo ate ŋu akpɔ ŋusẽ ɖe míaƒe dzitsinya dzi la dometɔ ɖeka ɖe?\n12 Nu kae anya kpɔ ŋusẽ ɖe Saul ƒe dzitsinya dzi? Nu siawo dometɔ ɖeka ate ŋu anye ale si wòde ha kplikplikpli kple amewo. Mía dometɔ geɖe míeƒo nu kple ame aɖe si ƒe gbe ɖi fofoa tɔ ŋutɔ le telefon dzi kpɔ. Le go aɖewo me la, ate ŋu anye be enyi eƒe gbe ƒe ɖiɖime dome tso fofoa gbɔ, gake ate ŋu adzɔ hã be ale si fofoa ƒoa nui ye kpɔ ŋusẽ ɖe edzi. Nenema kee ate ŋu anye be hadede kplikplikpli kple Yudatɔ siwo lé fu Yesu hetsia tsitre ɖe eƒe nufiafiawo ŋu ye kpɔ ŋusẽ ɖe Saul dzi. (Yohanes 11:47-50; 18:14; Dɔwɔwɔwo 5:27, 28, 33) Ɛ̃, ame siwo Saul de ha kplii anya kpɔ ŋusẽ ɖe gbe si wòsena le ememe, si nye eƒe dzitsinya, la dzi.\n13. Aleke ame siwo dome ame le ate ŋu akpɔ ŋusẽ ɖe eƒe dzitsinya dzii?\n13 Afi si ame tso kple ame siwo dome wòle hã ate ŋu akpɔ ŋusẽ ɖe ale si eƒe dzitsinya wɔa dɔe la dzi, abe ale si ko ame siwo dome ame le ate ŋu akpɔ ŋusẽ ɖe eƒe gbe kple ale si wòdoa wo degbee la dzi ene. (Mateo 26:73) Esiae anya dzɔ ɖe blema Asiriatɔwo dzi. Wonya wo le woƒe aʋawɔwɔ ta, eye ale si wowɔa fu ame siwo woɖe aboyoe la dze le woƒe nukpakpawo dzi. (Naxum 2:12, 13; 3:1) Woɖɔ Niniwetɔ siwo nɔ Yona ƒe ŋkekea me be wonye ame siwo “menya nuka enye ɖusi kple mia” o. Esia fia be dzidzenu si Mawu buna be ele dzɔdzɔe si woatsɔ atso nya me le nu si nyo kple nu si menyo o ŋu la menɔ wo si o. Bu ŋusẽ si gbegbe Niniwetɔwo dome nɔnɔ ate ŋu akpɔ ɖe ame aɖe si nɔ tsitsim le nuto ma me ƒe dzitsinya dzi la ŋu kpɔ! (Yona 3:4, 5; 4:11) Nenema kee ame siwo dome ame aɖe le egbea ate ŋu akpɔ ŋusẽ ɖe eƒe dzitsinya dzi.\nNana Be Gbe Si Ðina Tso Ememe Nanyo Ðe Edzi\n14. Aleke míaƒe dzitsinya ɖea nu si wògblɔ le Mose I, 1:27 la fianae?\n14 Yehowa de dzitsinya Adam kple Xawa me, eye míenyi dzitsinya si le mía si la ƒe dome tso wo gbɔ. Mose I, 1:27 gblɔ na mí be, Mawu wɔ amegbetɔwo ɖe eya ŋutɔ ƒe nɔnɔme nu. Esia mefia be Mawu wɔ amegbetɔwo ɖe eya ŋutɔ ƒe dzedzeme nu o, elabena eya nye gbɔgbɔ evɔ míawo ya míenye ŋutilã. Wowɔ mí ɖe Mawu ƒe nɔnɔme nu le gɔmesesea nu be Mawu de eƒe nɔnɔmewo, si ƒe akpa aɖee nye agbe nyui nɔnɔ ƒe didi si ŋuti dzitsinya kpe ɖo la mía me. Nyateƒenya sia na míekpɔ mɔ siwo dzi míato ado ŋusẽ míaƒe dzitsinya bene wòanye nu si ŋu woate ŋu aɖo ŋu ɖo geɖe wu la. Eyae nye be míasrɔ̃ nu geɖe wu tso Wɔla la ŋuti eye míate ɖe eŋu kplikplikpli.\n15. Mɔ siwo dzi míate ŋu ato be sidzedze mía Fofo la naɖe vi na mí la dometɔ ɖeka ɖe?\n15 Biblia ɖee fia be le gɔmesese aɖe nu la, Yehowae nye mí katã mía Fofo. (Yesaya 64:8) Kristotɔ wɔnuteƒewo ate ŋu ayɔ Mawu be Fofo, eɖanye dziƒo ƒe mɔkpɔkpɔe le wo si loo alo agbe nɔnɔ le anyigba dzi paradisoa me ƒe mɔkpɔkpɔe le wo si o. (Mateo 6:9) Ele be míadi vevie be míate ɖe mía Fofo la ŋu kplikplikpli wu eye míato esia dzi asrɔ̃ eƒe nukpɔsusuwo kple dzidzenuwo. (Yakobo 4:8) Ame geɖe medina be yewoawɔ esia o. Wole abe Yudatɔ siwo Yesu gblɔ na be, “Miese eƒe gbe ɣeaɖekeɣi alo kpɔ eƒe nɔnɔme hã kpɔ o. Eye eƒe nya menɔ mia me o” la ene. (Yohanes 5:37, 38) Míese Mawu ƒe gbe ŋutɔŋutɔ kpɔ o, ke hã eƒe nya ate ŋu anɔ mía me, eye esia awɔe be míava ɖi eya amea ahanɔ nuwo ŋu bum abe ale si wòbua wo ŋui ene.\n16. Aleke nuŋlɔɖi si ku ɖe Yosef ŋu ɖe hehenana míaƒe dzitsinya kple toɖoɖoe ƒe vevienyenye fia?\n16 Nuŋlɔɖi si ku ɖe Yosef ŋu esime wònɔ Potifar ƒe aƒe me la ɖe esia fia. Potifar srɔ̃ dze agbagba be yeana Yosef nanɔ agbe gbegblẽ kpli ye. Togbɔ be Yosef nɔ agbe le ɣeyiɣi aɖe si me womekpɔ ŋlɔ Biblia gbalẽawo dometɔ aɖeke o, eye womekpɔ de Se Ewoawo o me hã la, egblɔ be: “Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” (Mose I, 39:9) Menɔ nya siawo gblɔm ko be yeadze yeƒe ƒometɔwo ŋu o, elabena wonɔ adzɔge ʋĩ tso egbɔ. Nu si nɔ vevie nɛ ye nye be yeadze Mawu ŋu. Yosef nya Mawu ƒe dzidzenu si ku ɖe srɔ̃ɖeɖe ŋu—ŋutsu ɖeka na nyɔnu ɖeka, eye wo ame evea wonye “ŋutilã ɖeka.” Anya se nu tso ale si Abimelex se le eɖokui me esime wogblɔ nɛ be ame srɔ̃e Rebeka nye la ŋu; Abimelex kpɔ be nyɔnua xɔxɔ wòazu ye srɔ̃ nye nu gbegblẽ wɔwɔ, si ana be yeahe fɔɖiɖi ava yeƒe dukɔa dzi. Vavãe Yehowa na be nu nyuiwo do tso nudzɔdzɔ sia me, eye wòto esia dzi ɖe eƒe nukpɔsusu ku ɖe ahasiwɔwɔ ŋu fia. Esi Yosef nya esiawo katã ta la, edo ŋusẽ eƒe dzitsinya si ƒe dome wònyi la ƒe ameʋãŋusẽ, eye esia ʋãe be wògbe nu le gbɔdɔdɔ manɔsenu gbɔ.—Mose I, 2:24; 12:17-19; 20:1-18; 26:7-14.\n17. Le agbagbadzedze be míaɖi mía Fofo la me la, nu ka tae nɔnɔmeawo de mía dzi wu Yosef?\n17 Le nyateƒe me la, nɔnɔmeawo de míawo ya mía dzi egbea wu. Biblia bliboa le mía si si me míate ŋu asrɔ̃ nu tso mía Fofo la ƒe tamesusu kple seselelãmewo, siwo ƒe akpa aɖewoe nye nu siwo dzea eŋu kple nu siwo nu wòde se ɖo, la ŋu le. Zi ale si míesrɔ̃a Ŋɔŋlɔawo vevie la, zi nenemae míetena ɖe Mawu ŋu kplikplikpli eye míeɖia eya amea. Ðikeke mele eme o be esia wɔwɔ ana be nu siwo míaƒe dzitsinya gblɔna na mí la ava sɔ kple mía Fofo la ƒe tamesusuwo geɖe wu. Nu siwo míaƒe dzitsinya gblɔna na mí la ayi edzi anɔ ɖeka wɔm kple Mawu ƒe lɔlɔ̃nu geɖe wu.—Efesotɔwo 5:1-5.\n18. Togbɔ be nanewo anya kpɔ ŋusẽ ɖe míaƒe dzitsinya dzi va yi hã la, nu kae míate ŋu awɔ atsɔ ana be kakaɖedzi nanɔ eŋu geɖe wu?\n18 Ke ŋusẽ si ame siwo dome míele kpɔna ɖe míaƒe dzitsinya dzi ya ɖe? Ðewohĩ míaƒe ƒometɔwo kple ame siwo dome míenɔ tsi la ƒe tamebubu kple nuwɔnawoe kpɔ ŋusẽ ɖe mía dzi. Esia anya trɔ gbo nya siwo míesena tso míaƒe dzitsinya gbɔ alo tɔtɔe. Eƒoa nu kple ame siwo dome míele la ƒe “gbe.” Enye nyateƒe be míate ŋu atrɔ nu siwo me míeto va yi la o, gake míate ŋu aɖoe kplikpaa be míatia zɔhɛ kple ame siwo dome míanɔ siwo akpɔ ŋusẽ nyui ɖe míaƒe dzitsinya dzi. Mɔ vevi aɖe si dzi míato awɔ esiae nye hadede kple Kristotɔ nuteƒewɔla siwo dzea agbagba be yewoaɖi yewo Fofo la edziedzi. Hamea ƒe kpekpewo kpakple hadede kple nɔviwo hafi woadze kpekpeawo gɔme kple kpakpã megbe nye mɔnukpɔkpɔ nyui aɖe si dzi míato awɔ esia. Míate ŋu ade dzesi hati Kristotɔwo ƒe nuŋububu si wotu ɖe Biblia dzi kple ale si wowɔa nui, tsɔ kpe ɖe ale si wolɔ̃na faa ɖoa to woƒe dzitsinya si wɔ ɖeka kple Mawu ƒe nukpɔsusuwo kple eƒe mɔwo la ŋu. Le ɣeyiɣi aɖe megbe la, esia akpe ɖe mía ŋu míana míaƒe dzitsinya nawɔ ɖeka kple Biblia me gɔmeɖosewo, eye wòana be míaɖe Mawu ƒe nɔnɔmewo afia nyuie wu. Ne míenaa gbe si ɖina le mía me wɔa ɖeka kple mía Fofo la ƒe gɔmeɖosewo hewɔa nu ɖe ŋusẽ nyui si hati Kristotɔwo kpɔna ɖe mía dzi nu la, kakaɖedzi ava nɔ míaƒe dzitsinya ŋu geɖe wu eye míalɔ̃ faa aɖo to nya siwo wògblɔna na mí la geɖe wu.—Yesaya 30:21.\n19. Nya vovovo siwo ku ɖe dzitsinya ŋu kawo ŋue wògahiã be míade ŋugble le?\n19 Gawu la, ame aɖewo dzea agbagba vevie be yewoaɖo to yewoƒe dzitsinya gbe sia gbe. Nyati si kplɔe ɖo adzro nɔnɔme aɖewo siwo me Kristotɔ aɖewo to la me. Ne míedzro nɔnɔme mawo me la, míate ŋu ava se akpa si míaƒe dzitsinya wɔna, nu si ta nyametsotso si ame ɖe sia ɖe nɔ te ɖe eƒe dzitsinya dzi wɔ ate ŋu ato vovo, kple ale si míawɔ ayi edzi aɖo to dzitsinya ƒe gbe la gɔme nyuie wu.—Hebritɔwo 6:11, 12.\n^ mm. 5 Nenema kee ɣletiviŋutinunya numekulagã Owen Gingerich si le Harvard Yunivɛsiti ŋlɔ bena: ‘Havilɔlɔ̃ ana woabia nya aɖe si dzɔdzɔmeŋutinunya mate ŋu akpɔ ŋuɖoɖo na to ŋkuléle ɖe lãwo ŋu me o. Nya la koe nye be ŋuɖoɖo si me kɔ la le teƒe bubu kura, eye edo ƒome kple nɔnɔme siwo Mawu de ame me si ƒe akpa aɖee nye dzitsinya.’\n• Nu ka tae nu si le dzɔdzɔe kple esi mele dzɔdzɔe o ƒe didi, alo dzitsinya, le dekɔnuwo katã me?\n• Nu ka tae wòhiã be míakpɔ nyuie be míagana míaƒe dzitsinya ɖeɖe ko nafia mɔ mí o?\n• Mɔ siwo dzi míato ana be gbe si míesena le ememe nanyo ɖe edzi wu la dometɔ aɖewo ɖe?\nDzitsinya ɖe fu na Dawid . . .\ngake menɔ nenema le Saul si tso Tarsus gome o\nMíate ŋu ana hehe míaƒe dzitsinya\nƉoe Ɖe Amewo Ɖoe Ɖe Amewo Ðo To Gbe Si Tsoa Ememe La\nw07 10/15 axa 20-24\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 15, 2007


Yosua 5 | Biblia Le Internet Dzi | Xexe Yeye Gɔmeɖeɖe\nAʋatsotso le Gilgal (1-9)\nWoɖu Ŋutitotoŋkekenyui la; mana la nu tso (10-12)\nYehowa ƒe aʋakɔ ƒe amegã (13-15)\n5 Esi Amoritɔwo+ ƒe fia siwo katã le Yordan ƒe ɣetoɖoƒekpa dzi,* kple Kanaantɔwo+ ƒe fia siwo katã le atsiaƒua nu, see be Yehowa na Yordan me tsiawo mie le Israel-viwo ŋgɔ, va se ɖe esime wotsoe la, dzi ɖe le wo ƒo,*+ eye kalẽwɔwɔ bú ɖe wo* le Israel-viwo ta.+ 2 Ɣemaɣi la, Yehowa gblɔ na Yosua be: “Tsɔ kpe sesẽ wɔ hɛwo, eye nàtso aʋa+ na Israel ŋutsuwo zi evelia.” 3 Ale Yosua tsɔ kpe sesẽ wɔ hɛwo, eye wòtso aʋa na Israel ŋutsuwo le Gibeat-Haaralot.*+ 4 Nu si ta Yosua tso aʋa na wo ɖoe nye be, Ŋutsu siwo katã ʋu tso Egipte, siwo katã nye aʋawɔlawo* la, ku le mɔa dzi esi woʋu le Egipte megbe.+ 5 Wotso aʋa na ame siwo katã ʋu tso Egipte la, gake wometso aʋa na ame siwo katã wodzi le gbea dzi le mɔa dzi, esime woʋu le Egipte megbe ya o. 6 Elabena Israel-viwo zɔ gbea dzi ƒe blaene+ va se ɖe esime dukɔ blibo la ku vɔ, ame siawoe nye ŋutsu aʋawɔla siwo katã ʋu tso Egipte, siwo meɖo to Yehowa ƒe gbe o+ la. Yehowa ka atam na wo be, yemana woakpɔ anyigba+ si ŋu Yehowa ka atam ɖo na wo tɔgbuiwo be yeatsɔe ana mí,+ anyigba si dzi notsi kple anyitsi le sisim le+ la gbeɖe o. 7 Eya ta etsɔ wo viwo ɖo wo teƒe.+ Woawoe Yosua tso aʋa na, elabena wometso aʋa na wo le mɔa dzi o. 8 Esi wotso aʋa na dukɔ bliboa vɔ la, wotsi wo nɔƒe le asaɖa la me, va se ɖe esime wohaya. 9 Azɔ Yehowa gblɔ na Yosua be: “Meɖe Egipte ƒe vlodoame ɖa le mia ŋu egbea.” Eya ta woyɔa teƒe ma be Gilgal*+ va se ɖe egbe sia. 10 Israel-viwo ƒu asaɖa anyi ɖe Gilgal, eye woɖu Ŋutitotoŋkekenyui la le ɣletia ƒe ŋkeke wuienelia+ ƒe fiẽ le Yeriko tagba. 11 Eye wodze anyigba la dzi nuwo ɖuɖu gɔme le Ŋutitotoŋkekenyuia ƒe ŋufɔke, woɖu amɔwɔ maʋamaʋã bolowo+ kple nuku tɔtɔewo le ŋkeke sia ke dzi. 12 Eye mana la nu tso gbe si gbe woɖu anyigba la dzi nuku aɖewo; mana aɖeke megali na Israel-viwo+ azɔ o, ke boŋ wodze Kanaan-nyigba la dzi nuwo ɖuɖu gɔme le ƒe ma me.+ 13 Esi Yosua gogo Yeriko la, efɔ mo dzi, eye wòkpɔ ŋutsu aɖe+ lé yi ɖe asi+ tɔ ɖe eŋgɔ. Ale Yosua zɔ ɖe edzi hebiae be: “Mía dzie nèle loo alo míaƒe futɔwo dzie nèle?” 14 Eɖo eŋu be: “Ao, ke boŋ Yehowa ƒe aʋakɔ ƒe amegã+ menye va.” Eye Yosua bɔbɔ hetsyɔ mo anyi hebiae be: “Nya kae le nye aƒetɔ si na eƒe subɔla?” 15 Ale Yehowa ƒe aʋakɔ ƒe amegã la ɖo eŋu na Yosua be: “Ðe wò afɔkpawo le afɔ, elabena teƒe si nètsi tsitre ɖo la le kɔkɔe.” Enumake Yosua wɔe nenema.+\n^ Egɔmeɖeɖe tẽe, “ƒugome.”\n^ Egɔmeɖeɖe tẽe, “woƒe dziwo lólo.”\n^ Egɔmeɖeɖe tẽe, “eye gbɔgbɔ aɖeke meganɔ wo me o.”\n^ Egɔmee nye, “Aʋanuyiwo Ƒe Togbɛ.”\n^ Alo, “ame siwo ate ŋu ayi aʋa.”\n^ Egɔmee nye, “Mimli; Mimli Ða.”


Aleke Tututue Wò Kple Yehowa Dome Le? | Nusɔsrɔ̃\nHamemetsitsiwo, Ðe Miedina Be Miana Hehe Nɔvi Bubuwoa?\nAle Si Hamemetsitsiwo Naa Hehe Nɔviwo Be Woadze Asubɔ\nAleke Tututue Wò Kple Yehowa Dome Le?\nÐo Ŋu Ðe Yehowa Ŋu Ɣeawokatãɣi!\nAGBEMEŊUTINYA Woyra Mí Le “Ɣeyiɣi Deamedziwo Kple Ɣeyiɣi Madeamedziwo Me”\nNe Wolã Ati La Ðe Wògadzena?\nGBE BUBU Afrikaans Cakchiquel (Central) Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\nGbetakpɔxɔ—Tata Si Míesrɔ̃na | April 2015\n“Mite ɖe Mawu ŋu, eye ate ɖe mia ŋu.”—YAKOBO 4:8.\nSusu vevi ka tae wòle be nàsrɔ̃ Biblia ɖo?\nAleke nèwɔ ka ɖe edzi be Yehowa wɔa nu dzɔdzɔe ɣesiaɣi?\nNu ka tae wòle be nàbia nanewo koŋ le wò gbedodoɖawo me?\n1. Nu ka tae wòle be míadze agbagba be ƒomedodo si le mía kple Yehowa dome la me nasẽ ɖe edzi?\nNENYE be Yehowa Ðasefo xɔnyɔnyrɔe nènye la, ke nu xɔasi aɖe su asiwò. Eyae nye be ƒomedodo va le wò kple Yehowa dome. Gake Satana ƒe xexea kple míaƒe blibomademade ate ŋu agblẽ ƒomedodo nyui ma me. Esia tae wòle be mía dometɔ ɖe sia ɖe nadze agbagba be ƒomedodo si le ye kple Yehowa dome la me nasẽ ɖe edzi.\n2. (a) Nu kae nye ƒomedodo? (Kpɔ etenuŋɔŋlɔa.) (b) Nu kae nàwɔ be wò kple Yehowa dome naganyo ɖe edzi wu?\n2 Aleke nèbua Yehowae? Ðe nèsena le ɖokuiwò me be enye ye Xɔlɔ̃a? Ðe nàdi be ye kplii dome naganyo ɖe edzi wua? Yakobo 4:8 gblɔ nu si wòle be míawɔ la na mí ale: “Mite ɖe Mawu ŋu, eye ate ɖe mia ŋu.” Be ƒomedodo nanɔ wò kple Yehowa dome la, atso wò kple Yehowa siaa gbɔ. * (Kpɔ etenuŋɔŋlɔa.) Ne èwɔ nu si hiã be nàte ɖe Yehowa ŋu la, ke eya hã ate ɖe ŋuwò. Zi ale si nèyi edzi le esia wɔm la, zi nenemae nàbu Yehowa ame ŋutɔŋutɔe, eye wò kplii dome anɔ kplikplikpli ale gbegbe be, àse le ɖokuiwò me abe Yesu ene, esi wògblɔ be: “Ame si dɔm ɖa la li ŋutɔŋutɔ” eye “menyae.” (Yohanes 7:28, 29) Gake nu kawoe nàwɔ be nàgate ɖe Yehowa ŋu geɖe wu?\nAleke wò kple Mawu miaɖo dze? (Kpɔ memama 3)\n3. Mɔ ka dzie nàto be wò kple Yehowa miaɖo dze?\n3 Ne èdi be yeate ɖe Yehowa ŋu geɖe wu la, ke ele vevie be wò kple Yehowa mianɔ dze ɖom edziedzi. Aleke esia anya wɔe? Wò ya bu ale si nàwɔ aɖo dze kple xɔ̃wò aɖe si le du bubu aɖe me ŋu kpɔ. Miate ŋu anɔ lɛta ŋlɔm alo anɔ ka ƒom na mia nɔewo. Mɔ si dzi nàto aɖo dze kple Yehowa ye nye be nànɔ gbe dom ɖa nɛ edziedzi. (Xlẽ Psalmo 142:2.) Ke mɔ ka dzie nàto be Yehowa hã naɖo dze kpli wò? Eyae nye be nànɔ eƒe Nya, Biblia, xlẽm edziedzi ahanɔ ŋugble dem le eŋu. (Xlẽ Yesaya 30:20, 21.) Na míakpɔ ale si dzeɖoɖo kple Yehowa ado ŋusẽ ƒomedodo si le wò kplii dome eye wòana wòanye Xɔwò vevi la ɖa.\nNA YEHOWA NAÐO DZE KPLI WÒ TO BIBLIA SƆSRƆ̃ DZI\n4, 5. Aleke Yehowa ɖoa dze kpli wò ne èle Biblia srɔ̃m? Gblɔ eƒe kpɔɖeŋu.\n4 Míenya nyuie be Biblia nye gbedeasi si tso Mawu gbɔ na ame sia ame. Gake ɖe Biblia ate ŋu akpe ɖe ŋuwò nàte ɖe Yehowa ŋu geɖe wua? Ɛ̃! Ɣesiaɣi si nèle Biblia xlẽm hele esrɔ̃m la, kpɔe ɖa be aleke nèle sesem le ɖokuiwò me tso nu si xlẽm nèle ŋu mahã. Eye nàbu ale si nàwɔ ɖe nu si xlẽm nèle dzi la ŋu. Ne èwɔa esia la, ke efia be èna Yehowa le dze ɖom kpli wò. Ava zu Xɔ̃wò vevi si akpe ɖe ŋuwò, eye wò hã àte ɖe eŋu geɖe wu.—Hebritɔwo 4:12; Yakobo 1:23-25.\n5 Le kpɔɖeŋu me, aleke nèsena le ɖokuiwò me ne èxlẽ Yesu ƒe nya siwo nye: “Midzudzɔ kesinɔnuwo nu ƒoƒo ƒu na mia ɖokuiwo ɖe anyigba dzi”? Ne èle wò ŋutete katã wɔm be yeatsɔ Yehowa aɖo nɔƒe gbãtɔ le wò agbe me la, àse le ɖokuiwò me be yeƒe nu dzea eŋu. Gake ɖewohĩ esi nèxlẽ Yesu ƒe nyawo la, ède dzesii be ehiã be yeanɔ agbe tsɛ ale be yeawɔ geɖe le mawusubɔsubɔ me. Ne edzɔ alea la, ke efia be Yehowa le kpekpem ɖe ŋuwò be nànya nu si nàwɔ ate ɖe eŋu geɖe wu.—Mateo 6:19, 20.\n6, 7. (a) Ne míesrɔ̃ Biblia la, ŋusẽ kae wòkpɔna ɖe ale si míelɔ̃ Yehowae kple ale si eya hã lɔ̃ míi dzi? (b) Susu vevi ka tae wòle be míasrɔ̃ Biblia ɖo?\n6 Enye nyateƒe be ne míesrɔ̃ Biblia la, míeva nyaa tɔtrɔ siwo míawɔ ale be míasubɔ Yehowa nyuie wu. Gake menye esia ɖeɖe koe o, míegasrɔ̃a nu tso lɔlɔ̃ si wòɖena fiana mí kple eƒe nɔnɔme nyuiwo ŋu, si wɔnɛ be míegalɔ̃nɛ ɖe edzi. Eye zi ale si míaƒe lɔlɔ̃ na eyama le to dem ɖe edzi la, zi nenemae eya hã ƒe lɔlɔ̃ na mí nɔa to dem ɖe edzi, eye mía kplii dome va nɔa kplikplikpli wu.—Xlẽ 1 Korintotɔwo 8:3.\n7 Ne míedi be míate ɖe Yehowa ŋu la, ele vevie be míatsɔ susu nyui asrɔ̃ Biblia. Yesu gblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Míate ŋu asrɔ̃ nu yeye dodzidzɔname geɖe le Biblia me, gake susu vevitɔ si tae míasrɔ̃ Biblia ɖoe nye be míanya Ame si tututu Yehowa nye.—Xlẽ 2 Mose 33:13; Psalmo 25:4.\n8. (a) Aleke ame aɖewo asusu tso ale si Yehowa wɔ nu ɖe Fia Azariya ŋu la ŋu? (b) Ne èdze si Yehowa nyuie la, aleke nàse le ɖokuiwò me ɖe eƒe nuwɔnawo ŋu?\n8 Ne míeva nya Yehowa abe Xɔlɔ̃ vevi ene la, mate ɖe mía dzi ne ɣeaɖewoɣi Biblia megblɔ nu si tae wòwɔ nanewo ɖo la na mí o. Le kpɔɖeŋu me, esi Azariya nɔ fia ɖum le Yuda la, dukɔa nɔ trɔ̃wo subɔm. Azariya mewɔ ɖeka kpli wo o. “Ewɔ nu si nyo le Yehowa ŋkume.” (2 Fiawo 15:1-5) Gake Yehowa na fia la dze anyidɔ. Nu ka tae? Womegblɔe le nuŋlɔɖi sia me o. Eya ta aleke nèse le ɖokuiwò me le nu si Yehowa wɔ ŋu? Ðe wòte ɖe dziwò hena nèse le ɖokuiwò me be Yehowa mewɔ nu ɖe Azariya ŋu nyuie o, eye be ehe to nɛ madzemadzea? Kura o. Ne èdze si Yehowa nyuie la, ànyae be eƒe tohehe sɔna ɣeawokatãɣi. ‘Ehea to na ame ale si dze’ ɣesiaɣi. (Yeremiya 30:11) Eya ta togbɔ be ɖewohĩ mènya nu si tae Yehowa he to Azariya o hã la, àte ŋu aka ɖe edzi be Yehowa wɔ nu si le eteƒe.\n9. Numeɖeɖe kawoe kpe ɖe mía ŋu míese nu si tae Yehowa na Azariya dze anyidɔ la gɔme?\n9 Biblia na numeɖeɖe geɖe mí ku ɖe Fia Azariya, si wogayɔna be Fia Uziya ŋu. (2 Fiawo 15:7, 32) Eƒe ŋutinyaa ƒe akpa si le 2 Kronika 26:3-5, 16-21 gblɔ be “ewɔ nu si nyo le Yehowa ŋkume.” Gake egblɔ hã be emegbe la, “eƒe dzi de asi dada me eye wòhe vɔ̃ va eɖokui dzi.” Fia la di be yeawɔ nane si nye nunɔlawo ƒe dɔ. Nunɔla kalẽtɔ 81 gbe nya nɛ. Aleke wòwɔ nui? Eƒe dada wɔe be wòkpɔ dziku ɖe nunɔlawo ŋu vevie! Numeɖeɖe siawo kpe ɖe mía ŋu míese nu si tae Yehowa na fia la dze anyidɔ la gɔme.\nZi ale si nèva le Yehowa nyam la, zi nenemae nàka ɖe edzi be ewɔa nu dzɔdzɔe ɣesiaɣi\n10. Nu ka tae mahiã kokoko be míanya susu ɖe sia ɖe si tae Yehowa wɔ nane ɖo o? Aleke míawɔ aka ɖe edzi be Yehowa wɔa nu dzɔdzɔe ɣesiaɣi?\n10 Nu vevi kae míesrɔ̃ tso esia me? Le Fia Azariya ƒe ŋutinyaa me la, numeɖeɖe geɖe li si kpe ɖe mía ŋu míese nu si tae Yehowa he to nɛ la gɔme. Gake ne Biblia meɖe nudzɔdzɔ aɖewo me tsitotsito o la, nu kae nàwɔ? Ðe wòanɔ wɔwɔm na wò be Yehowa mewɔ nu si sɔ oa? Alo àse le ɖokuiwò me be Biblia me nuŋlɔɖi siwo li la sɔ gbɔ be wòana yeaka ɖe edzi be Mawu wɔa nu dzɔdzɔe ɣesiaɣia? (5 Mose 32:4) Zi ale si nèva nya Ame si tututu Yehowa nye la, zi nenemae nàlɔ̃e ahaka ɖe edzi. Ekema magahiã kokoko be nànya susu ɖe sia ɖe si tae wòwɔ nane ɖo o. Esi nèyi edzi le Biblia srɔ̃m la, Yehowa ava nye ame ŋutɔŋutɔ na wò eye nàte ɖe eŋu geɖe wu.—Psalmo 77:12, 13.\nÐO DZE KPLE YEHOWA TO GBEDODOÐA DZI\n11-13. Nu kae na nèka ɖe edzi be Yehowa ɖoa to gbedodoɖawo? (Kpɔ nɔnɔmetata si le nyati sia ƒe gɔmedzedze.)\n11 Ne míedoa gbe ɖa na Yehowa la, míetena ɖe eŋu. Míekafunɛ, daa akpe nɛ hebiaa eƒe kpekpeɖeŋu. (Psalmo 32:8) Gake ne èdi be Yehowa nanye ye Xɔlɔ̃ vevi la, ele be nàka ɖe edzi be esea gbedodoɖawo.\n12 Ame aɖewo gblɔna be Mawu meɖoa to gbedodoɖawo o, eye be ɖeko gbedodoɖa nana míaƒe susu dzea akɔ anyi. Woxɔe se be ɖeko gbedodoɖa kpena ɖe ame ŋu wòdea ŋugble le eƒe kuxiwo ŋu nyuie eye wòdia wo gbɔkpɔnu. Enye nyateƒe be gbedodoɖa ate ŋu akpe ɖe mía ŋu le mɔ siawo nu ya. Gake ne èɖo dze kple Yehowa le gbedodoɖa me la, eɖoa to ŋutɔŋutɔ. Aleke nàwɔ aka ɖe esia dzi?\nÀte ŋu aka ɖe edzi be Yehowa ɖoa to wò gbedodoɖawo\n13 Bu esia ŋu kpɔ: Hafi Yesu nava anyigba dzi la, ekpɔ be Yehowa sea esubɔla siwo nye amegbetɔwo ƒe gbedodoɖawo. Esime Yesu va anyigba dzi la, edoa gbe ɖa na Fofoa gblɔa eƒe susuwo kple seselelãmewo nɛ. Ɣeaɖeɣi la, edo gbe ɖa zã bliboa gɔ̃ hã. (Luka 6:12; 22:40-46) Ðe Yesu awɔ esia ne enyae be Yehowa meɖoa to ŋutɔŋutɔ oa? Yesu fia eyomedzelawo hã ale si woado gbe ɖa na Yehowa. Ne Yesu nyae be Yehowa meɖoa to gbedodoɖa o la, ɖe wòawɔ esia? Eme kɔ ƒãa be Yesu nyae be Yehowa ɖoa to gbedodoɖawo ŋutɔŋutɔ. Egblɔ gɔ̃ hã be: “Fofo, meda akpe na wò be èɖo tom. Nyateƒee, menya be èɖoa tom ɣesiaɣi.” Míawo hã míate ŋu aka ɖe edzi be Yehowa ɖoa to míaƒe gbedodoɖawo.—Yohanes 11:41, 42; Psalmo 65:2.\n14, 15. (a) Ne míebia nanewo koŋ le míaƒe gbedodoɖa me la, aleke wòɖea vi na mí? (b) Aleke Kathy ƒe gbedodoɖawo kpe ɖe eŋu wòte ɖe Yehowa ŋu geɖe wu?\n14 Menye ɣesiaɣie woɖoa míaƒe gbedodoɖawo ŋu ale si míele mɔ kpɔm nɛ o. Gake ne èbia nanewo koŋ le wò gbedodoɖa me la, àkpɔ ŋuɖoɖoa tẽe, eye àkpɔe be Yehowa nye ame ŋutɔŋutɔ vavã. Ne èna Yehowa nya nu sia nu si na nètsi dzimaɖi la, ate ɖe ŋuwò geɖe wu.\n15 Le kpɔɖeŋu me, Kathy dea gbeadzi edziedzi gake mesea vivi nɛ o. * (Kpɔ etenuŋɔŋlɔa.) Egblɔ be: “Gbeadzisubɔsubɔdɔa medzɔa dzi nam o. Le nyateƒe me la, mevivia nunye kura o.” Esi wòxɔ dzudzɔ le dɔme la, hamemetsitsi aɖe de dzi ƒo nɛ be wòawɔ gbesiagbe mɔɖeɖedɔ. Egblɔ be: “Etsɔ dɔbiagbalẽvia nam gɔ̃ hã. Metso nya me be mawɔ mɔɖeɖedɔa, gake menɔa gbe dom ɖa na Yehowa gbe sia gbe be wòakpe ɖe ŋunye be gbeadzisubɔsubɔdɔa navivi nunye.” Ðe Yehowa ɖo eƒe gbedodoɖaa ŋu nɛa? Esi wòwɔ mɔɖeɖedɔa ƒe etɔ̃ megbe la, egblɔ be: “Esi mezãa ɣeyiɣi geɖe le subɔsubɔdɔa me hesrɔ̃a nu tso nɔvinyɔnu bubuwo gbɔ ta la, meva bi ɖe ɖaseɖiɖidɔa me. Egbea menye ɖeko gbeƒãɖeɖedɔa vivia nunye o, ke melɔ̃a gbeƒãɖeɖedɔa. Gakpe ɖe eŋu la, nye kple Yehowa dome va le kplikplikpli wu tsã.” Ɛ̃, Kathy ƒe gbedodoɖawo kpe ɖe eŋu wòte ɖe Yehowa ŋu geɖe wu.\nYi edzi nànɔ tetem ɖe Yehowa ŋu (Kpɔ memama 16, 17)\n16, 17. (a) Nu kae míawɔ be ƒomedodo si le mía kple Yehowa dome la me nanɔ sesẽm ɖe edzi? (b) Nu ka mee míadzro le nyati si kplɔe ɖo me?\n16 Míate ŋu anɔ tetem ɖe Yehowa ŋu yi ɖe mavɔmavɔ me. Eya ta mina míanɔ to ɖomee ɣesiaɣi to Biblia sɔsrɔ̃ me, eye míanɔ dze ɖom kplii to gbedodoɖa dzi. Ne míewɔa esia la, ƒomedodo si le mía kple Yehowa dome la me anɔ sesẽm ɖe edzi, eye akpe ɖe mía ŋu míado dzi le xaxawo me.\nMíate ŋu anɔ tetem ɖe Yehowa ŋu yi ɖe mavɔmavɔ me\n17 Gake ɣeaɖewoɣi la, míaƒe kuxi aɖewo nu gbea tsotso togbɔ be míedoa gbe ɖa na Yehowa tso wo ŋu ɣesiaɣi hã. Ne edzɔ alea la, ale si míeka ɖe Yehowa dzi me ate ŋu agbɔdzɔ. Ate ŋu awɔ na mí be Yehowa mele to ɖom míaƒe gbedodoɖawo o, eye míagava nɔ kakam ɖe edzi tututu be míenye exɔlɔ̃wo o. Ne èva le sesem le ɖokuiwò me nenema la, nu kae nàte ŋu awɔ? Nyati si kplɔe ɖo akpe ɖe ŋuwò.\n^ mm. 2 Ƒomedodo ye nye ale si ame eve sena le wo ɖokui me ɖe wo nɔewo ŋu hewɔa nu ɖe wo nɔewo ŋu. Ele be ame evea siaa nawɔ nu siwo ana wo dome nakpɔtɔ anɔ kplikplikpli.\n^ mm. 15 Míetrɔ ŋkɔa.\nYehowa anye ame ŋutɔŋutɔ na wò ne èva nya Ame si tututu wònye eye wòzu Xɔ̃wò vevi. Ènyae be eɖoa dze kpli ye to eƒe Nya Biblia dzi, eye nènya be yeate ŋu aka ɖe edzi. Ènyae hã be eɖoa to wò gbedodoɖawo\nÈɖoa dze kple Yehowa to gbedodoɖa dzi, eye ènana Yehowa hã ɖoa dze kpli wò to Biblia xexlẽ kple esɔsrɔ̃ dzi\nWò kple Mawu dome ate ŋu anɔ kplikplikpli.\nGBETAKPƆXƆ—TATA SI MÍESRƆ̃NA April 2015


Nu Ka Tae Wòle Be Nàxlẽ Biblia?\n“Mesusu be asesẽ ŋutɔ be woase Biblia me nyawo gɔme.”—Jovy\n“Mesusu be Biblia xexlẽ mavivi nunye o.”—Queennie\n“Ne mekpɔ ale si gbegbe Biblia loloe la, medzroam gɔ̃ hã be maxlẽe o.”—Ezekiel\nÐe nède ŋugble le Biblia xexlẽ ŋu kpɔ gake èse le ɖokuiwò me abe ame siwo ƒe nya míegblɔ do ŋgɔ enea? Ame geɖe bua Biblia xexlẽ be enye dɔ sesẽ aɖe. Ke ne èva de dzesii be Biblia ate ŋu akpe ɖe ŋuwò agbea navivi nuwò eye nuwo nadze edzi na wò ya ɖe? Eye ne èva de dzesii be mɔ vovovowo li si dzi nàto axlẽ Biblia wòavivi nuwò ɖe? Àlɔ̃ be yeade ŋugble le Biblia me nyawo ŋua?\nNa míade ŋugble le ame aɖewo siwo kpɔe be Biblia xexlẽ ɖe vi na yewo esi wodze exexlẽ gɔme dometɔ ʋɛ aɖewo ŋu kpɔ.\nEzekiel si xɔ ƒe 20 gblɔ be: “Tsã la, menɔ abe ame aɖe si le ʋu kum gake menya afi si yim wòle o la ene. Gake Biblia xexlẽ kpe ɖe ŋunye be taɖodzinu va le nye agbe ŋu. Aɖaŋuɖoɖo siwo mate ŋu azã gbe sia gbe la le eme.”\nFrieda si hã xɔ ƒe 20 gblɔ be: “Tsã la, nyemegbɔa dzi ɖi o. Gake Biblia xexlẽ kpe ɖe ŋunye mesrɔ̃ ɖokuidziɖuɖu. Esia na wòle bɔbɔe na amewo be woate ɖe ŋunye, eya ta xɔlɔ̃ geɖe le asinye fifia.”\nEunice si xɔ ƒe 50 gblɔ le Biblia ŋu be: “Biblia xexlẽ le kpekpem ɖe ŋunye be meva zu ame ɖɔʋu wu tsã, eye meɖe asi le agbenɔnɔ manyomanyowo ŋu.”\nAbe ale si ame siawo kple ame miliɔn geɖe de dzesii ene la, Biblia xexlẽ ate ŋu akpe ɖe ŋuwò nànɔ agbe si me dzidzeme le. (Yesaya 48:17, 18) Nu siwo me Biblia xexlẽ ate ŋu akpe ɖe ŋuwò le dometɔ aɖewoe nye (1) Akpe ɖe ŋuwò nàtso nya me nyuie le nuwo ŋu, (2) àdze xɔlɔ̃ vavãwo, (3) ànɔ te ɖe nuteɖeamedziwo nu, eye (4) esi ƒo wo katã tae nye be àsrɔ̃ Mawu ŋuti nyateƒea. Mawu gbɔe Biblia me ɖaŋuɖoɖowo tso eya ta emenyawo dzi wɔwɔ magblẽ nu le ŋuwò gbeɖe o. Mawu meɖoa aɖaŋu gbegblẽ gbeɖegbeɖe o.\nNu si le vevie koe nye be nàdze exexlẽ gɔme. Nu kawoe ate ŋu akpe ɖe ŋuwò be nàdze exexlẽ gɔme wòanɔ bɔbɔe eye wòavivi nuwò?


LE XEXEAME godoo la, ame geɖe susuna be nusiwo nana wokpɔa dzidzɔ ye nye ʋu yeye aɖe si le tsia dzi ƒe amesinɔnɔ, ga gbogbo si anɔ gadzraɖoƒe na ame, dɔ gã aɖe wɔwɔ, aƒe gã aɖe ƒe amesinɔnɔ, kple elektrik mɔ̃ɖaŋunuwo, kple dzedzeme si nya kpɔ. Gake nunɔamesiwo kple ŋutilã ƒe dzedzemee nana wokpɔa dzidzɔ vavãa?\nTime magazine ƒe nyatakaka tɔxɛ aɖe gblɔ be wole “numekuku gbogbo aɖewo wɔm le nusi nana wokpɔa dzidzɔ, nusi nana mɔkpɔkpɔ nɔa ame si, kple nusi nana nɔnɔme nyuiwo nɔa ame si ŋu.” Nusiwo ŋu woke ɖo le numekuku siawo me la wɔ nuku na ame geɖe ŋutɔ. Nusiwo ŋu woke ɖo la katã ɖee fia be amesiwo susunɛ be ga, ŋkɔxɔxɔ, alo nyonyo ye ana yewoakpɔ dzidzɔ la le wo ɖokui blem. Le nyateƒe me la, wole woƒe agbe tum ɖe nusi agblẽ nu le woƒe susu ŋu la dzi, eye esia ate ŋu ana woava lé blanui gɔ̃ hã.\nLe Amerika la, amewo va le kesinɔtɔwo zum wu tsã. Gake Time magazine gblɔ be: “Esia mena míele dzidzɔ kpɔm wu o.” Le nyateƒe me la, alea koe wòle le dukɔ bubuwo hã mee. Togbɔ be ganyawo le nyonyom ɖe edzi le China hã la, dzidzɔmakpɔlawo hã le agbɔ sɔm ɖe edzi. Magazine si nye Access Asia, si wotana ɣleti etɔ̃ ɖesiaɖe, gblɔ be “nusi koŋ le amesiwo xɔ tso ƒe 15 vaseɖe 34 la ƒe agbe ɖem ɖae” nye ameɖokuiwuwu. Edze abe nusiwo gbɔ nɔnɔme sia tso dometɔ ɖekae nye alesi wòle sesẽm na sɔhɛwo be woakpɔ dɔ nyui si ahe ga geɖe vɛ na wo la awɔ ene.\nEdze ƒã be ŋutilãmenudzedziname meɖea dzimaɖitsitsi kple nuteɖeamedzi ɖa o; ɖe wòdzia wo ɖe edzi boŋ. Yunivɛsiti numekuku aɖe gblɔ be: “Nusi koŋ gbɔ míaƒe seselelãme kple susu me kuxiwo tsoe nye alesi míeva le agbe nɔmee fifia.” Hadomegbenɔnɔ ŋuti nunyala Van Wishard gblɔ be “nusi koŋ ta dɔwɔƒe geɖe va le nugblẽfe xem ɖo wue nye susu kple seselelãme kuxiwo.”\nAlesi nuwo le tɔtrɔm kabakabae le míaƒe xexea me la le nu gblẽm le ɖeviwo kura gɔ̃ hã ŋu. Wishard gblɔ be wole agbalẽwo tam azɔ na ƒe-enyi-viwo kura gɔ̃ hã tsɔ le aɖaŋu ɖom na wo le “alesi woawɔ akpɔ nuteɖeamedzi ƒe dzesiwo ahakpɔ wo gbɔe ŋu.” Eye numekuku aɖe si wowɔ le blanuiléle ŋu ɖee fia be le Europa kple Amerika dukɔ aɖewo me la, ɖevi 23 sɔŋ ye galéa blanuidɔ le alafa ɖesiaɖe dzi ƒe sia ƒe. Gawu la, “abɔdzokpoviwo koŋ ye woƒlea blanuilélenutsitike na wu.”\nVɔvɔ̃ hã le amewo ɖom wu—eye menye le ganyawo ƒe kemalimali ta koe o. Esi dunyahehe kple mawusubɔsubɔ me nugbɔmewɔlawo le dzidzim ɖe edzi ta la, ame geɖe dzona nyanyanya ne wobu alesi etsɔme ava nɔe ŋu. Ðe kpekpeɖeŋu atso afi aɖe avaa?\nƑe akpe eve aɖewoe nye esi va yi la, Yesu Kristo fia mɔ bubu aɖe si nu woate ŋu anɔ agbe ɖo, si ana ame ƒe dzi nadze eme, eye wòavo tso nuteɖeamedzi geɖe me. Nyateƒenya vevi aɖe nɔ eƒe nufiafiaa me. Egblɔ be: ‘Dzidzɔtɔwoe nye amesiwo tsɔa ɖe le woƒe gbɔgbɔ me nuhiahiãwo me.’ (Mateo 5:3) Vavãe, Yesu de dzi ƒo na eƒe nyaselawo be woatsɔ ɖe le nusi hiã amewo wu me koŋ—si nye nyateƒe si ku ɖe mía Wɔla kple tameɖoɖo si le Esi na mí ŋu.\nAbe alesi nyati siwo kplɔe ɖo ɖee fia ene la, nyateƒenya ma ate ŋu akpe ɖe mía ŋu míanya nusiwo le vevie, si ana míakpɔ dzidzɔ wu le agbe me. Nyateƒe sia na mɔkpɔkpɔ nyui aɖe hã mí.—g4/06.\nŊutilãmenuwoe hea dzidzɔ vɛa?\nƉoe Ɖe Amewo Ɖoe Ɖe Amewo Àte Ŋu Akpɔ Dzidzɔ Vavãtɔ!\ng 4/06 axa 3


Nuwɔwɔ Kple Towò Kple Lɔ̃xowò | Nu Si Akpe Ðe Ƒomewo Ŋu\nNyɔ! | March 2015\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nNuwɔwɔ Kple Towò Kple Lɔ̃xowò\n“Esi míenɔ kuxi aɖe me tom la, srɔ̃nye gblɔe na edzilawo. Eye fofoa yɔm heɖo aɖaŋu nam tso nya la ŋu. Medzɔ dzi nam kura o!”—James. *\n““Lɔ̃xonye gblɔna ɣesiaɣi be, ‘Mele vinyea susum ŋutɔ.’ Egblɔna ale si gbegbe eya kple via ŋutsua dome nɔ kplikplikplii. Esia wɔe be mebua fɔ ɖokuinye be meɖe via hedo nuxaxa na lɔ̃xonyea!”—Natasha.\nÐe wòanya wɔ be nàtrɔ asi le ale si nèwɔa nu ɖe srɔ̃wò dzilawo ŋu be magava nye kuxi anɔ wò kple srɔ̃wò dome oa?\nNe èɖe srɔ̃ ko la, wò kple srɔ̃wò miezu ƒome yeye. Biblia gblɔ be ŋutsu si ɖe srɔ̃ la “agblẽ fofoa kple dadaa ɖi, eye wòalé ɖe srɔ̃a ŋu.” Nenema ke ko wòle le nyɔnu hã gome. Biblia gblɔ be ne nyɔnu ɖe srɔ̃ la, eya kple srɔ̃a zua “ŋutilã ɖeka.” Ɛ̃, wozu ƒome yeye.—Mateo 19:5.\nWò srɔ̃ɖeɖea nexɔ nɔƒe gbãtɔ. Srɔ̃ɖeɖaŋuɖola John M. Gottman gblɔ be: “Ele vevie be srɔ̃tɔwo nasrɔ̃ ale si woƒe susu nanɔ wo nɔewo ŋu ɣesiaɣi le nu sia nu me. Nuwɔwɔ aduadu kple srɔ̃wò abia be nàtso kadodo aɖewo me kple dziwòlawo.” *\nAsesẽ na dzila aɖewo be woatrɔ ɖe nɔnɔmea ŋu. Srɔ̃ŋutsu ɖekakpui aɖe gblɔ be: “Do ŋgɔ na míaƒe srɔ̃ɖeɖe la, srɔ̃nye tsia dzi ɖe edzilawo ƒe didiwo ŋu ale gbegbe. Esi míeɖe mía nɔewo la, nɔa va kpɔe be eva le dzi tsim ɖe ame bubu ŋu wu ye. Esesẽ na lɔ̃xonyea ŋutɔ be wòatrɔ ɖe nɔnɔme yeye sia ŋu.”\nEsesẽna na srɔ̃tɔ yeye aɖewo hã be woatrɔ ɖe nɔnɔmea ŋu. James si ƒe nya míegblɔ va yi gblɔ be: “Menye ame ŋutɔe tiaa toa kple lɔ̃xoa abe ale si ame tiaa ame si wòadze xɔlɔ̃e ene o. Ðeko wòle abe ale si ame aɖe gblɔe ene be, ‘Èlɔ̃ o, ègbe o, xɔlɔ̃ yeye eve su asiwò.’ Ne wole dziku dom na wò hã la, wokpɔtɔ nye wò ƒometɔwo!”\nNe masɔmasɔ di be yeaɖo mia dome le srɔ̃wò dzilawo ta la, wò kple srɔ̃wò miwɔ ɖeka miakpɔ nyaa gbɔ. Wɔ ɖe Biblia ƒe aɖaŋuɖoɖo si nye be “di ŋutifafa, eye nàti eyome” la dzi.—Psalmo 34:15.\nKpɔɖeŋu siwo gbɔna akpe ɖe ŋuwò nàwɔ esia. Wo dometɔ ɖe sia ɖe ɖe ale si srɔ̃ŋutsua alo srɔ̃nyɔnua ate ŋu ase le eɖokui me la fia. Ke hã, ŋutsua kple nyɔnua siaa ate ŋu ase le wo ɖokui me nenema, eye mɔfiame siwo me míedzro le afi sia la ate ŋu akpe ɖe mia ŋu miakpɔ kuxi siwo ado mo ɖa le mi kple mia towo kple mia lɔ̃xowo dome la gbɔ.\nWò aƒenɔ gblɔ be yedi be wò kple ye nɔ dome nanɔ nyuie. Gake wò ya èbui be nɔa ƒe nya me sẽ akpa.\nTe esia kpɔ: Dzro nya la me kple aƒenɔwòa, eye nàlɔ̃ faa atrɔ asi le nɔnɔmea ŋu. Menye ale si nèsena le ɖokuiwò me ku ɖe lɔ̃xowòa ŋue nye nya o, ke boŋ ale si nèsena le ɖokuiwò me ku ɖe aƒenɔwò si nèka atam be yealɔ̃ la ŋue le vevie. Migblɔ nu siwo miawɔ atsɔ ana be wò kple lɔ̃xowòa dome nanɔ nyuie la le dzeɖoɖoa me eye nàwɔ ɖe edzi. Ne srɔ̃wòa kpɔ agbagba siwo dzem nèle le go sia me la, ɖikeke mele eme o be ade bubu ŋuwò geɖe wu.—Biblia ƒe mɔfiame: 1 Korintotɔwo 10:24.\nAƒetɔwò be ètsia dzi ɖe dziwòlawo ŋu wu ye.\nTe esia kpɔ: Dzro nya la me kple aƒetɔwòa, eye nàdze agbagba atsɔ ɖokuiwò aɖo eteƒe. Enye nyateƒe be nenye bubu si dziwòlawo dze na ko dem nèle wo ŋu la, mele be aƒetɔwòa natsi dzi fũu akpa o. (Lododowo 23:22) Gake egahiã kokoko be nàka ɖe edzi nɛ be eyae nye ame vevitɔ na ye. Àte ŋu awɔ esia to wò nuwɔnawo kple wò nyagbɔgblɔwo me. Ne kakaɖedzi ma su srɔ̃wòa si la, ke magatsi dzimaɖi ne ewɔ abe ɖe nèle dzi tsim ɖe dziwòlawo ŋu ene o.—Biblia ƒe mɔfiame: Efesotɔwo 5:33.\nNe aƒenɔwò le aɖaŋuɖoɖo dim la, edzilawoe wòbiana.\nTe esia kpɔ: Dzro nya la me kple aƒenɔwòa, eye miatso nya me le nya siwo wòate ŋu agblɔ na edzilawo ŋu. Dze agbagba nàse nu gɔme nɛ. Ðe wògblẽ ɣesiaɣi be ame naɖo dze tso eƒe kuxiwo ŋu na edzilawoa? Ɣekaɣie wòasɔ? Ne mi ame evea mielɔ̃ ɖe nya siwo miagblɔ na mia dzilawo kple esiwo mimagblɔ na wo o dzi la, esia mazu kuxi anɔ mia dome o.—Biblia ƒe mɔfiame: Filipitɔwo 4:5.\n^ mm. 4 Míetrɔ ŋkɔ siwo le nyati sia me.\n^ mm. 9 Etso agbalẽ si nye The Seven Principles for Making Marriage Work me.\n“Ame aɖeke neganɔ ye ŋutɔ ƒe nyonyo dim o, ke ame bubu tɔ boŋ.”—1 Korintotɔwo 10:24.\n“Ele be srɔ̃nyɔnu hã nade bubu deto srɔ̃a ŋu.”—Efesotɔwo 5:33.\n“Mina amewo katã nanyae be nugɔmeselawo mienye.”—Filipitɔwo 4:5.\nWò Susu Nenɔ Woƒe Nɔnɔme Nyuiwo Ŋu\n“Ele vevie be wò kple srɔ̃wò dzilawo dome nanɔ nyuie. Nu ka kee woɖawɔ ɖe ŋutiwò o, ɖo ŋku edzi be woawoe lé be na srɔ̃wòa hekpɔ edzi wòtsi, eye ele be nàda akpe na wo ɖe esia ta. Àte ŋu asrɔ̃ nu geɖe tso woƒe nuteƒekpɔkpɔwo me. Ne ètsɔa susu ɖoa srɔ̃wò dzilawo ƒe nɔnɔme nyuiwo ŋu la, àzu ame si da sɔ le goawo katã me.”—Jessica.\nNYATI SI LE AKPAA DZI Ðe Mawu Li Ŋutɔŋutɔa? Vi Kae Ŋuɖoɖoa Kpɔkpɔ Aɖe Na Wò?\nWATCHING THE WORLD Susuhehe Yi Afrika Dzi\nHELP FOR THE FAMILY Nuwɔwɔ Kple Towò Kple Lɔ̃xowò\nPORTRAITS FROM THE PAST Sedede Si Ma Xexea Me Ðe Eve\nÐe Ya Kple Ɣe Ƒe Keklẽ Wua Dɔlékuiwoa?\nTHE BIBLE'S VIEWPOINT Tsatsadada\nWAS IT DESIGNED? Agbagblaʋui Ƒe Nusese Wɔnuku La\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! March 2015 | Ðe Mawu Li Ŋutɔŋutɔa? Vi Kae Ŋuɖoɖoa Kpɔkpɔ Aɖe Na Wò?\nMarch 2015 | Ðe Mawu Li Ŋutɔŋutɔa? Vi Kae Ŋuɖoɖoa Kpɔkpɔ Aɖe Na Wò?\nNYƆ! March 2015 | Ðe Mawu Li Ŋutɔŋutɔa? Vi Kae Ŋuɖoɖoa Kpɔkpɔ Aɖe Na Wò?


GBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Boulou Bulgarian Cambodian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Drehu Dutch Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mapudungun Marshallese Mauritian Creole Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngangela Nias Niuean Norwegian Nzema Oromo Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nBU NYA SIA ŊU KPƆ: Èle tsa ɖim le blemanudzraɖoƒe aɖe si ŋkuɖodzinu xoxowo sɔ gbɔ ɖo. Do suesuesuewo le geɖe ŋu, wodo xoxo eye woƒe afi aɖewo gblẽ. Ðewo hã ƒe akpa aɖewo ka. Gake naneke megblẽ le wo dometɔ ɖeka aɖe ya ŋu kura o; ele abe ale si ko wònɔ hafi wotsɔe va afi ma ene. Eya ta èbia ame si kplɔ wò le tsatsam la be: “Nu yeye esia ya nyea?” Eɖo eŋu be: “Ao, eli xoxoxo do ŋgɔ na bubuawo gake megblẽ woɖɔe ɖo kpɔ o.” Eya ta ègabia be: “Ðe wotsyɔ nu eŋua?” Eɖo eŋu be, “Ao, esia boŋue nɔ ya nu eye tsi ƒoe zi geɖe. Eye ame gblẽku geɖe hã te kpɔ be yewoagblẽ edome hafi.” Ðewohĩ awɔ nuku na wò nàbia ɖokuiwò be, ‘Ke nu kae wotsɔ wɔ eya ya?’\nMíagblɔ be Biblia le abe ŋkuɖodzinu tɔxɛe ma ene. Eli eteƒe didi eye wotsi wu agbalẽ bubu geɖe. Gake blemagbalẽ bubuwo hã li ya. Abe ŋkuɖodzinu siwo dome gblẽ ene la, agbalẽ xoxo geɖewo hã dome gblẽ esi ɣeyiɣiawo va le yiyim. Le kpɔɖeŋu me, nya siwo wogblɔ tso dzɔdzɔmeŋutinunya ŋu hã megasɔ kple nu siwo míenya tso dzɔdzɔmeŋutinunya ŋu fifia siwo ŋu kpeɖodziwo le la o. Afɔku le aɖaŋu siwo woɖo ku ɖe atikewɔnyawo ŋu la ŋu, eye womate ŋu aɖe vi na mí o. Azɔ hã blemagbalẽ geɖewo vuvu eye woƒe kakɛ aɖewo koe susɔ.\nGake Biblia ya to vovo kura. Togbɔ be wodze emenyawo ŋɔŋlɔ gɔme ƒe 3,500 aɖewoe nye esi va yi hã la, Biblia li dedie. Eye togbɔ be wodze agbagba zi geɖe le ƒe alafa gbogbo siwo va yi me be woatɔ dzoe, aɖo asi edzi eye womebui ɖe ɖeke me o hã, emenyawo gade pɛpɛpɛ. Le esi míabu Biblia be edo xoxo teƒe la, Biblia ŋutɔ gblɔ nu wɔnuku geɖe siwo ava dzɔ le etsɔme la ɖi boŋ.—Kpɔ aɖaka si nye “Ðe Biblia Me Nyawo Do Xoxo Alo Wodo Ŋgɔ Na Dzɔdzɔmeŋutinunyaa?”\nMƆFIAME SIWO ÐEA VI EGBEA\nÀbia be ‘Ðe Biblia ƒe nufiafiawo gasɔ egbea nyateƒea?’ Be nàɖo nya sia ŋu la, bia ɖokuiwò be: ‘Kuxi sesẽ kawo me tom amegbetɔwo le egbea? Wo dometɔ kawoe dzi ŋɔ wu?’ Ðewohĩ wò susu ayi aʋawɔwɔ, ɖiƒoƒo yame, nu vlo wɔwɔ alo nu fitifiti wɔwɔ dzi. Azɔ na míade ŋugble le nufiafia vevi aɖewo siwo le Biblia me la ŋu. Ne míele eme dzrom la, bia ɖokuiwò be, ‘Ne amewo wɔ ɖe mɔfiame siawo dzi la, ɖe nuwo made mía dzi le xexea me wu oa?’\nALE SI MÍALƆ̃ ŊUTIFAFA\n“Dzidzɔtɔwoe nye ame siwo wɔa ŋutifafa, elabena woayɔ wo be Mawu viwo.” (Mateo 5:9) “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.”—Romatɔwo 12:18.\nNUBLANUIKPƆKPƆ KPLE TSƆTSƆKE\n“Dzidzɔtɔwoe nye nublanuikpɔlawo, elabena woakpɔ nublanui na wo.” (Mateo 5:7) “Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. Ale si ko Yehowa * tsɔ ke mi faa la, miawo hã miwɔ nenema ke.”—Kolosetɔwo 3:13.\nAMEWO KATÃ ANƆ ANYI LE ŊUTIFAFA ME\nMawu na “dukɔ sia dukɔ dzɔ tso ame ɖeka me, be woanɔ anyigba blibo la dzi.” (Dɔwɔwɔwo 17:26) “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ eye wòwɔa nu dzɔdzɔe la, eya ƒe nue dzea eŋu.”—Dɔwɔwɔwo 10:34, 35.\nANYIGBAA TA KPƆKPƆ\n“Yehowa Mawu tsɔ ame la ɖo Eden-bɔ la me be wòaŋlɔ eme, eye wòakpɔ edzi.” (1 Mose 2:15) Mawu atsrɔ̃ “ame siwo le anyigba la gblẽm.”—Nyaɖeɖefia 11:18.\nŊUKEKLẼ KPLE GBƆDƆDƆ MANƆSENU TSITSRI\n“Mikpɔ nyuie le ŋukeklẽ ɖe sia ɖe ƒomevi ŋu, elabena ne nu gbogbo aɖewo le ame si hã la, nu siawo mana agbee o.” (Luka 12:15) “Migana woayɔ gbɔdɔdɔ manɔsenu kple makɔmakɔnyenye aɖeke ƒomevi alo ŋukeklẽ ŋkɔ gɔ̃ hã le mia dome o, abe ale si ko wòdze ame kɔkɔewo ene.”—Efesotɔwo 5:3.\nANUKWAREÐIÐI KPLE DƆ SESẼ WƆWƆ\n“Míedina be míaɖi anukware le nuwo katã me.” (Hebritɔwo 13:18) “Fiafitɔ la nagafi fi azɔ o; ke boŋ newɔ dɔ sesẽ.”—Efesotɔwo 4:28.\nNU SI TA WÒLE VEVIE BE MÍAKPE ÐE AME SIWO LE HIAHIÃ ME LA ŊU\n“Mifa akɔ na ame siwo lé blanui, mikpe ɖe gbɔdzɔgbɔdzɔtɔwo ŋu, migbɔ dzi ɖi na amewo katã.” (1 Tesalonikatɔwo 5:14) Mikpɔ “tsyɔ̃eviwo kple ahosiwo dzi le woƒe xaxa me.”—Yakobo 1:27.\nMenye ɖeko Biblia ƒo nu tso mɔfiame mawo ŋu ko o. Efia ale si míade asixɔxɔ wo ŋu, eye míazã wo le míaƒe gbe sia gbe nuwɔnawo me hã. Ne ame geɖe awɔ ɖe mɔfiame mawo dzi la, ɖe esia maɖe kuxi sesẽ siwo bɔ ɖe xexea me la dzi akpɔtɔ oa? Nyae nye be, Biblia me mɔfiameawo wɔa dɔ eye wosɔ na mí wu ɣeyiɣi ɖe sia ɖe! Ekema aleke Biblia ƒe mɔfiamewo ate ŋu akpe ɖe ŋuwò fifi laa?\nALE SI BIBLIA ƑE NUFIAFIAWO ATE ŊU AÐE VI NA WÒ FIFIA\nAme si nya nu wu amegbetɔwo katã gblɔ kpɔ be: “Nunya me tsonu tsoa afia dzɔdzɔe nɛ.” (Mateo 11:19, etenuŋɔŋlɔ) Ðe nya ma menye nyateƒe oa? Ne míewɔ nunya ŋu dɔ woɖe vi na mí la, enana míekpɔa eƒe asixɔxɔ. Eya ta àgblɔ be: ‘Ne Biblia me nyawo ɖea vi la, ke nu ka tae nyemele eƒe viɖewo kpɔm le nye agbe me o? Aleke mate ŋu azãe atsɔ akpɔ kuxi siwo me tom mele fifia la gbɔe?’ Bu kpɔɖeŋu sia ŋu kpɔ.\nNuwo nɔ edzi yim nyuie na Delphine * le agbe me. Kasia nuwo va trɔ nɛ kpata. Via ɖetugbui ku. Atsuƒe gblẽ nɛ eye ganyawo hã va sesẽ nɛ. Egblɔ be: “Nyemegava ɖi naneke o, vi ku nam, srɔ̃nye gbem eye aƒe hã megale asinye o. Mese le ɖokuinye me be nyemenyo na naneke o, mɔkpɔkpɔ bu ɖem.”\nDelphine va se Biblia me nya vevi sia gɔme nyuie. Afi ma gblɔ be: “Míaƒe agbenɔƒewo nye ƒe blaadre, alo ƒe blaenyi, ne ŋusẽ tɔxɛ le ame ŋue nye ema. Ke wo yɔ fũu kple fukpekpe kple nuxaxa; wo nu va yina kaba, eye míebuna.”—Psalmo 90:10.\nEsi Delphine va ɖo nɔnɔme sesẽ sia me la, etrɔ ɖe Biblia ŋu. Biblia kpe ɖe eŋu ŋutɔ. Abe ale si nyati etɔ̃ siwo akplɔ esia ɖo aɖee afia enea, ame geɖe hã kpɔe be Biblia kpe ɖe yewo ŋu ŋutɔ esi yewozã eme mɔfiamewo tsɔ kpɔ yewoƒe kuxiwo gbɔ. Wova kpɔe be Biblia le abe ŋkuɖodzinu si ŋu míeƒo nu tsoe va yi ene. Mele abe agbalẽ gbogbo siwo me nyawo va do xoxo eye womegaɖea vi o ene la o. Ðe wòanye be esi Biblia nye agbalẽ tɔxɛe taea? Ðe wòanye be Mawu ƒe susuwoe le eme, ke menye amegbetɔwo tɔ oa?—1 Tesalonikatɔwo 2:13.\nÐewohĩ wò hã èkpɔe be agbea le kpuie eye fukpekpe bɔ ɖe eme. Ne edze abe kuxiwo wu tsɔtsɔ na wò ene la, afi kae nètrɔna ɖo be yeakpɔ akɔfafa, kpekpeɖeŋu kple aɖaŋuɖoɖo nyuiwo?\nNa míaƒo nu tso mɔ vevi etɔ̃ siwo nu Biblia ate ŋu akpe ɖe ŋuwò le la ŋu. Ate ŋu akpe ɖe ŋuwò\nnàƒo asa na kuxiwo ne anya wɔ.\nnàkpɔ kuxi siwo do mo ɖa la gbɔ.\nnànɔ te ɖe kuxi siwo ŋu màte ŋu awɔ naneke le o la nu.\nNyati siwo kplɔ esia ɖo la aƒo nu tso nu etɔ̃ siawo ŋu.\n^ mm. 10 Biblia na míenya be Mawu ƒe ŋkɔe nye Yehowa.—Psalmo 83:18.\n^ mm. 24 Míetrɔ ŋkɔ aɖewo le nyati sia kple nyati etɔ̃ siwo akplɔe ɖo la me.